Välipalasmoothie, mistä aineksista sen valmistan? Lisäksi mustikka-kauravälipalasmoothie | Elina & Merita\nVälipalasmoothie, mistä aineksista sen valmistan? Lisäksi mustikka-kauravälipalasmoothie\nSmoothiet ovat siitä käteviä, että niitä voi valmistaa lähes mistä aineksista tahansa. Omat välipalasmoothiet sekoittelen usein niistä aineksista, jotka sillä hetkellä kaapeista löytyy. Välillä niissä on useita eri aineksia ja joskus vain muutamaa. Riippuu, mitä juuri sillä hetkellä kaipaa. Välillä smoothiet ovat enemmän hedelmäpainotteisia, joskus marja ja joskus taas mennään täysin viherlinjalla.\nKun valmistan smoothieta varmistan, että siitä löytyy hyviä hiilihydraatinlähteitä, proteiinia ja hyviä rasvoja. Näitä kaikkia edellä mainittuja saa monista eri lähteistä. Esimerkiksi hiilihydraatinlähteenä voi käyttää marjoja, hedelmiä, kasviksia tai kaurahiutaleita. Proteiininlähteenä proteiinijauhevalmisteita (mm. hera-, soija-, riisi- tai herneproteiinia) tai sitten kananmunaa. Rasvanlähteinä taas pellavansiemenöljyä, avokadoa, lesitiinijauhetta, siemeniä ja pähkinöitä. Näitä edellä mainittuja käyttäessä saakin yhdisteltyä monen moisia ja monen makuisia juomia.\nItse lisäilen smoothien joukkoon usein myös erilaisia superfoodeja, kuten muun muassa chiasiemeniä, raakakaakaojauhetta, macaa, leväjauheita ja inkivääriä. Jos smoothie kaipaa makeutusta, hoituu se puoli usein hunajalla, agavesiirapilla tai steviajauheella.\nTästä alla olevasta välipalareseptistä löytyy ravinnonlähteitä jokaisesta kolmesta eri makroravinneryhmästä. Pidän niin mustikan tuomasta tummasta sävystä ja mausta. Tätä välipalaa nauttiessa kannattaa kuitenkin syömisen jälkeen kurkata peiliin, koska mustikka saattaa jättää suupieliin ja huuliin jäljet. 😉\n1-2 dl kauramaitoa\n1,5 kauhallista proteiinijauhetta (itse käytin vaniljanmakuista heraproteiinia)\nIhanaa perjantai-illan jatkoa! ❤\nPs. Täältä löydät kolme aamupalasmoothiereseptiä


Ketsuppi onkin terveystuote – ainakin miehille - T&T\n9.10.2012 klo 09:31\nKetsuppi onkin terveystuote – ainakin miehille\nSuojaavana tekijänä on ilmeisesti tomaatin sisältämä lykopeeni.\nTutkimuksessa havaittiin, että niillä miehillä, joilla veren lykopeenipitoisuus oli korkein, oli 55 prosenttia pienempi aivohalvauksen riski kuin niillä, joilla lykopeenia oli veressä vähiten. Tulokset julkaistiin arvostetussa Neurology -lehdessä 9. lokakuuta.\nLykopeeni on karotenoidien ryhmään kuuluva tomaatin punainen väriaine ja vahva rasvaliukoinen antioksidantti.\nHyviä lykopeenin lähteitä ovat tomaatti, vesimeloni, verigreippi ja ruusunmarja. Lykopeeni imeytyy parhaiten käsitellyistä tomaattipohjaisista elintarvikkeista, kun niiden kanssa nautitaan esimerkiksi oliiviöljyä.\nTuoretta tomaattia parempia lykopeenin lähteitä ovat esimerkiksi ketsuppi, tomaattimehu, tomaattipyree ja pastakastike, joissa lykopeeni on tiivistetymmässä muodossa.\n12 vuoden seuranta\nItä-Suomen yliopiston kansanterveystieteen ja kliinisen ravitsemustieteen yksikössä tehtyyn tutkimukseen osallistui 1031 itäsuomalaista 46 - 65-vuotiasta miestä. Heiltä mitattiin veren lykopeenipitoisuudet tutkimuksen alussa, jonka jälkeen heitä seurattiin 12 vuotta. Seurannan aikana 67 miestä sairastui aivohalvaukseen.\nTutkittavat jaettiin seerumin lykopeenipitoisuuden mukaan neljään ryhmään. Miehillä, joiden seerumin lykopeenipitoisuus oli ylimmässä neljänneksessä, havaittiin 55 prosenttia pienempi aivohalvauksen riski kuin alimpaan neljännekseen sijoittuneilla.\nAlimpaan lykopeenineljännekseen kuuluneista 258 miehestä sairastui 25 ja ylimpään neljännekseen kuuluneista 259 miehestä sairastui 11.\nRuokavaliolla riski pienemmäksi\nTarkasteltaessa pelkästään iskeemisiä eli verisuonitukoksesta johtuvia aivohalvauksia näiden ryhmien välillä oli vielä suurempi ero. Iskeemisen aivohalvauksen riski oli korkeimpien lykopeenipitoisuuksien ryhmässä 59 prosenttia pienempi.\nTutkimuksen perusteella runsaasti hedelmiä ja vihanneksia sisältävä ruokavalio voi olla yhteydessä vähentyneeseen aivohalvauksen riskiin.\nTulokset tukevat suositusta nauttia viisi tai useampia annoksia hedelmiä ja vihanneksia päivässä. Suosituksen toteutuminen voisi tutkijoiden mukaan vähentää aivohalvauksia merkittävästi jopa maailmanlaajuisesti.\nMakea uutinen herkkusuille: Jälkiruoka kannattaa syödä ensimmäiseksi\nNiiden, jotka haluavat muuttaa ruokavalionsa terveellisemmäksi, kannattaa nauttia himottava jälkiruoka ennen varsinaista pääruokaa.\nFinriski 2012 -tutkimus varoittaa sydänkuolemista – kolesterolitasot kääntyneet nousuun\nKarppauskeskustelu ja ---mariinit ovat harhauttaneet ja kääntäneet kolesterolitason nousuun, paljastaa Finriski 2012-tutkimus.\nHerkullisen tomaatin kemia on selvitetty – saammeko myös kalorittoman makeutusaineen?\nTomaatin maku koostuu tuhansista erilaisista sokereista, makuaineista ja haihtuvista yhdisteistä. Makuaistille tärkeitä niistä on runsas tusina.\nTuijotatko kalorilaskuriin vai kokovartalopeiliin, kysyy tutkimusohjelma\n12 yrityksen ja 9 tutkimusorganisaation Eliksiirit-ohjelmassa kehitetään hyvinvointia edistäviä teknologiaratkaisuja.


Blood Diamond - veritimantti **** | Teevee | Iltalehti.fi\nEDWARD ZWICK (2006) **** MTV3 klo 22.30\nSierra Leonen sisällissota 1999 oli massamurhia, kylien naisten sarjaraiskauksia, poikien nappaamista lapsisotilaiksi ja miesten viemistä kaivosorjiksi.\nSolomon Vandy (Djimon Hansou) on paikallinen kalastaja, joka on viety kaivoksiin, löytänyt supertimantin, päässyt pakoon ja kätkenyt sen.\nAsiasta pääsee jyvälle ex-palkkasoturi, nyt lähinnä salakuljettajana toimiva Danny Archer (Leonardo DiCaprio) - tälle Dannylle Zimbabwe on yhä Rhodesia.\nKaksikko löytää toisensa, ja yhdessä he yritettävät selviytyä - tosin eri syistä.\nSolomon haluaa löytää kapinallisten kidnappaaman 12-vuotiaan poikansa (Kagiso Kuypers) ja saada tämän - ehkä - kivilahjuksella irti sodasta. Dannylle taas riittää pelkkä kivi itsessään.\nTämän actionpuolen Zwick hoitaa moitteetta - vaikka käytettäisiin suuria sanoja (vapaus, demokratia) kaiken tausta on pelkkä kylmä ahneus koko sarjassa afrikkalaisista kivistä jalokiviliikkeiden vitriineihin.\nMutta raadollisuuteen on myös tuotu mukaan länsimaista humanismia ja ennen kaikkea valkoista näkökulmaa ja sentimentoakin, kun Dannyn omaksitunnoksi tulee jenkkireportteri Maddy Bowen (Jennifer Connelly) - Dannysta voi tulla parempi mies tulevaisuudessa.\nEnnen kaikkea valkoista näkökulmaa siksi, että Djimon Hansou on roolissa hyvä, mutta silti vain toisen tai kolmannen viulun soittaja - rooli kun ei oikeastaan anna hänelle olla muuta kuin se jalo, jos ei villi, alkuasukas.\nEhkä syy tähän oli Zwickin Viimeinen samurai - sen sankari Tom Cruise kun jäi siinä kakkoshahmon (Ken Watanabe) jalkoihin pääosasta huolimatta. Nyt sitä ei ole haluttu tehdä kylläkin hyvän DiCaprion kanssa.


Lumiomena - Kirjoja ja haaveilua: elokuuta 2010\nLähettänyt Katja / Lumiomena klo 21.26 22 kommenttia\nTänään olen valmis viimeiseen kokonaiseen arkiviikkoon pitkään aikaan. Ensi viikosta alkaen minulla on jokainen perjantai lomaa aina marraskuun loppuun saakka. Ja joulukuun alusta lähtien saan sen jo aiemmin mainitsemani ilon olla kokopäiväinen tutkija. Alan työstää omaa tekstiäni kotini työhuoneessa. Nyt vielä on jaksettava viisipäiväinen työviikko ja olen latautunut siihen hyvin.\nViikonloppuna akkuni saivat lisää virtaa monesta eri lähteestä. Perjantaista alkaen makuuhuoneemme on kylpenyt syys- tai talvivaloissa sängyn yläpuoliselta hyllyltä käsin. Lauantaina nautin tyttäreni tanssitunti-ilosta sekä sain katharsiksen lastenvaateostoksista Second hand shopissa, minkä vastapainoksi syvennyin Joyce Carol Oatesin erinomaiseen Haudankaivajan tyttäreen. Sunnuntaina hyvää mieltä toivat maisemapellolta poimitut auringonkukat sekä iltakahvivieraille leipomani amerikkalainen omenapiiras, jonka täytteeksi tuli omenien ohella vaahtokarkkeja ja pekaanipähkinöitä.\nSateisella auringonkukkapellolla otin ensikäyttöön hääpäivälahjani. En toivonut koruja, en hajuvettä enkä hotellilomaa, vaan mielikuvieni runollisen keltaisen sadetakin. Olin aika Ultra Bra. Katsokaa klassikkovideo vaikka täältä.\nTähän nyt alkavaan viikkoon liittyy paljon iloa ja myös surua, jota varten viikonloppu antoi erityisen paljon voimia. Olen päättänyt olla arkivalmis. Arki on näkkileipää, mutta ehkäpä voi valita parasta, mitä siinä lajissa on tarjolla.\nP.S. Haudankaivajan tytär pitää minua otteesaan vielä joitakin päiviä, joten nyt tulee pari kirjatonta päivitystä. Ja tänään lounaalla sain käsiini kauan odottamani Juha Itkosen Seitsemäntoista! Se on huutomerkin arvoinen asia.\nLähettänyt Katja / Lumiomena klo 14.20 30 kommenttia\nTunnisteet: makeeta, Musiikki, niitä näitä\nBrenda Williams ja Sophie Fatus: Oikea prinsessa. Matemaaginen tarina.\nKaukana ja kauan sitten kuninkaalla ja kuningattarella oli 3 poikaa. Vanhin oli nimeltään Primo, keskimmäinen Secundo ja nuorimmainen Terzo. Kuninkaalla ja kuningattarella oli 1 hovimestari, 2 lakeijaa, 3 hovineitoa, 4 hevosta, 5 tallipoikaa, 6 koiraa 7 puutarhuria, 8 nuohoojaa, 9 kokkia ja 10 sotamiestä. Kuninkaalla oli laskutalo, johon hän oli varastoinut 3 kultasäkkiä --.\nEnglantilainen lastenkirja Oikea Prinsessa. Matemaaginen tarina tekee heti selväksi, että kirjassa on kyse paitsi sadusta, myös numeroilla leikkimisestä ja matematiikan alkeiden oppimisesta. Kuvakirjan kehystarina on klassinen. Prinssit Primo, Secundo ja Terzo ovat kaikki naimattomia ja kuningaskunta huutaa oikeaa prinsessaa tulevaksi kuningattareksi.\nEnsin Primo, sitten vuorollaan pikkuveliprinssit lähtevät etsimään oikeaa prinsessaa. Tarkoituksellinen haku on tulokseton. Joka kerta käy niin, että he kohtaavat kauniin neidon sattumalta. Prinsessa koputtaa myrkysäässä kuninkaanlinnan ovelle, ilmestyy tiheimmän sumun aikaan tai istuu hellepäivänä sitomassa kukkasepelettä puun alla. Neitojen nimet ovat Trigonometria, Algebra ja Geometria. Neuvokas kuningatar selvittää jokaisen neidon siniverisyyden kultaisen herneen ja patjakasan avulla. Vain yksi kaunottarista on oikea prinsessa, mutta kaikki saavat elää onnellisina elämänsä loppuun saakka.\nSen pituinen se... tai melkein... Viisaalla kuningattarella on vielä yllätys kuninkaalle. Yllätyksen ja sadun varsinaisen loppumisen jälkeen kirjassa on vielä laskutehtäviä lapsille ja heidän vanhemmilleen. Tehtävistä osa menee jo viisivuotiaalle, osa ei aukea ehkä ekaluokkalaisellekaan (eikä ainakaan humanistiäidille).\nOikea prinsessa on kaunis, hauska ja klassinen. Prinsessa ja herne-tarina on aina ollut mieleeni. Myös kirjan kuvitus on leikkisää, heleää ja reipasta, suorastaan ihastuttavaa. Vaikka kyse on lastenkirjasta, olisi tarinan naiskuvaa voinut ajanmukaistaa etenkin, kun kyse on selvästi pikkutytöille suunnatusta kirjasta. Prinsessojen, niin oikean kuin ei-aitojenkin, kohtalona ja päämääränä on päästä hyviin naimisiin. Toisaalta myös prinssien rooli on melko statistinen. Loppujen lopuksi kuningatar on se, jolla on valtaa. Nainen on sittenkin toimija.\nKokonaisuudessaan sekä minä, mieheni että vajaa viisivuotias esikoisemme nautimme tästä kirjasta. Kauniin sadun maailman siivillä on hyvä oppia numeroita ja laskutoimituksia. Tyttäremme ei kuitenkaan tarvitse vielä alkaa derivoida, ei vielä moneen vuoteen.\nLähettänyt Katja / Lumiomena klo 14.49 8 kommenttia\nHienossa ja kiinnostavassa Saran kirjat-blogissa on menossa kysely ja arvonta. Saran kysymys kuuluu: Mikä lukemasi SUOMALAINEN TYTTÖKIRJA on ollut kaikista vaikuttavin? Miksi?\nPalkintona on upeita tyttökirjaklassikkopaketteja. Käydää Saran blogissa vastaamassa kyselyyn ja osallistumassa samalla arvontaan.\nElokuun viimeisenä viikonloppuna ihana kesä vaihtuu viimeistään suloiseksi syksyksi. Natoni pihassa heinäkuussa nappaamani pionikuvan sekä tämän raikkaan syystunnelmaisen musiikkivideon (A Fine Frenzy) myötä toivotan teille kaikille kuulaankaunista syksyn alkua. Eilen jo sytytimme kynttilälyhtyjä talomme ulko-ovelle. Viikonloppuna perheemme pääsee myös pienimuotoisesti mukaan lapsiperheille ominaiseen harrastusrumbaan: pian viisivuotias joululapseni aloittaa tanssitunnit ja on siitä kovin innoissaan.\nLähettänyt Katja / Lumiomena klo 14.25 19 kommenttia\nHienolla, Booker-palkitulla romaanillaan Piin elämä tunnetuksi tullut Yann Martelin uran varhaistyö Totuus Helsingin Roccamatioista (Tammi 2008) on neljän novellin kokoelma, jonka tarinoissa raadollinen tosielämä kohtaa arjen sadunomaisuutta ja joissa surumielisyyttä leimaa kaunosieluisuus.\nKirjan niminovelli on eräänlainen becketmäinen Godot. Huomenna hän tulee-tarina. Se ei varsinaisesti kerro mitään Roccamatioiden suvusta tai Helsingistä, vaikka suvun kertomus nivoo päähenkilöt, minäkertojan ja verensiirron yhteydessä hi-virukseen sairastuneen Paulin tiiviisti yhteen. Kertoja, joka tuntee Paulin vain opiskelukaverina, alkaa käydä tämän luona. Saadakseen jonkinlaista sidosta tapaamisiin, alkavat kertoja ja Paul luoda tarinaa suomalais-italialaisesta Roccamatioiden suvusta 1900-luvun tapahtumien pyörteissä. Roccamatioista emme saa tietää mitään eikä tarina valmistu koskaan, mutta tapaamisten aikana historia iskostuu lukijan mieleen samaan aikaan Paulin sairauden etenemisen kanssa. Ensimmäinen maailmansota julistetaan, Kanadassa on liittovaltion vaalit ja kuulakärkikynä keksitään. Heidegger ei paljoa kiinnosta, kun AIDS näyttää kauheat kasvonsa veriripulin, mädänneen ihon tai Amfoterisiini B- ja AZT-nimisten lääkkeiden myötä. Lopun koittaessa Paul onnistuu vielä yllättämään.\nTotuus Helsingin Roccamatioista-kokoelman niminovelli koskettaa siinä määrin, että sinänsä erinomainen kokonaisuus väljähtyy väistämättä. Kiehtova matka mystisen siivooja-säveltäjän tai vanginvartijan mielenmaisemaan ei mene Paulin kohtalon tavoin ihon alle. Teoksen toinen novelli John Morton: Sotamies Donald J. Rankinin jousikonsertto yhdelle epäsointuiselle viululle kuljettaa ajelehtivan nuoren opiskelijan salaperäiseen konserttiin, jossa puhdistusainepullosta naukkaileva pankin yösiivooja soittaa kuin nuori Mozart.\nKuolintapoja tuo esiin osan vankilanjohtajan kuolemaantuomitun äidille Rouva Barlowille kirjoittamista kirjeistä, joita on luonnoksina kaikkiaan 1096. Jokainen luonnos alkaa sanoilla Lakisääteisen tiedonsaantioikeuteenne viitaten jatkuen kuvauksella tuomitun Kevinin viimeisestä vuorokaudesta. Minkä vuoksi vankilanjohtaja laatii yli tuhat kirjeluonnosta, joissa on eri määrä liitteitä ja joista jokaisessa Kevin tilaa erilaisen aterian ja kuolee hieman eri tavoin? Ehkä johtaja haluaa lohduttaa itseään tai Kevinin äitiä. Kenties hän koettaa turruttaa itseään. Vangin äidin kannalta on varmasti suurta merkitystä sillä, tilasiko Kevin viimeiseksi ateriakseen hotdogeja, kaviaaria ja shampanjaa vai pelkkiä keitettyjä perunoita tai kävelikö poika kohti hirttosilmukkaa kepein, alistunein vai vastaan taistelevin askelein.\nNovelleista viimeinen on kirjan lämpöisin ja kaunein tarina. Vita Æterna Peiliosakeyhtiö: Peilejä jotka kestävät tuomiopäivään kertoo nuoresta miehestä ja tämän isoäidistä, lääkärin leskestä. He rakastavat toisiaan suuresti, mutta eivät tule aina toimeen keskenään. Isoäiti alkaa muistella nuoruuttaan, mutta muistelot kuulostavat pojanpojan korvissa vain plaa-plaa-plaa-plaalta. Martel käyttää novellissaan tyylikeinona visuaalisuutta: isoäidin puhe on kirjoitettu kapealle palstalle runokirjamaisesti, pojanpojan ajatuksiin lukija tutustuu sulkeiden sisällä. Isoäidin muistelupuhe muuttuu mielenkiintoiseksi siinä vaiheessa, kun kuvaan asuu eräänlainen peilivalmistuksen alkemia. Vita Æterna Peiliosakeyhtiön tuotteet kun toimivat puheen voimalla.\nVaikka niminovellia on vaikea ylittää, on kokoelman jokainen novelli niin raikkaan kielensä kuin sopivasti omituisten tarinoidensa ansiosta hieno. Mukana on aavistus Paul Austeria, ripaus Franz Kafkaa sekä ennakkomakua Piin elämästä. Martel osaa kuljettaa tarinaa ja olisin mielelläni lukenut hänen novellejaan vielä toisen mokoman. Totuus Helsingin Roccamatioista on pieni kirjallinen helmi, jonka tarinoita toivon kantavani mukanani vielä pitkään.\nLähettänyt Katja / Lumiomena klo 14.28 12 kommenttia\nTunnisteet: Kanada, Martell Yann, Neljä, Tammi, ulkomainen kaunokirjallisuus\nKiitos kaunis, Aamunkukka Prinssit ja Viikarit-blogista sekä Hanne Valkoisesta leinikistä. Sain teiltä kummaltakin Beautiful Blogger-tunnustuksen, jonka otan vastaan iloisena ja mieltälämmittävänä yllätyksenä. Tunnustuksen mukana tuli haaste kertoa seitsemän satunnaista asiaa itsestäni sekä lähettää tunnustus eteenpäin seitsemälle - kuinkas muuten - blogiystävälle.\nLähetän tunnustuksen alla oleviin blogeihin. Jokainen mainitsemistani blogeista tuottaa minulle kirjallisia ja/tai visuaalisia elämyksiä, oivalluksia ja iloa monta kertaa viikossa. Jos ette keräile tunnustuskuvia, niin ottakaa vastaan tuo seitsemän kohdan haaste.\nSusalle Järjellä ja tunteella-blogiin\nIlselle Juuri tällaista-blogiin\n(Ilsellä on myös ihana arvonta, kurkatkaa sinne)\nJoanalle Hiirulaisen majaan\nLeenalle Leena Lumeen\nMarialle Mamman uuniin\n(jossa niin ikään on puhalleltu saippuakuplia!)\nsekä juuri Sinulle, joka muuten vain haluat kertoa itsestäsi seitsemän asiaa.\n1. Luen parhaillaan kolmea kirjaa: Novelleja työmatkallani bussissa, Oatesia kotisohvalla sekä tyttökirjaklassikoistaan tunnetuksi tulleen kirjailijan koottuja kertomuksia illalla juuri ennen nukkumaanmenoa. Tämä aiheuttaa lukuhitautta.\n2. Rakastan pieniä arjen yllätyksiä, kuten saippuakuplia Kruununhaassa (bongattu eilen töistä bussille kävellessä, kuvan kuplat ovat heinäkuisia muistoja), ystävältä saapunutta postikorttia tai unohtunutta suklaapatukkaa kaapin kätköissä.\n3. Kävin ystäväni kanssa keskustelua siitä, onko nyt kesä, syyskesä vai syksy. Tietenkin syyskesä! Ja sitä seuraa syksy, suosikkivuodenaikani. Omenat, kirjat, kynttilät, punaviini, villasukat ja kuurainen maa tekevät minut äärettömän onnelliseksi. Kestän myös kääntöpuolen, lasten kurahousujen pesemisen.\n4. Dallas on mielestäni eräs maailmanhistorian parhaista televisiosarjoista. Älkää kysykö, miksi!\n5. Olen ikuisesti kiitollinen Spr:n veripalvelulle.\n6. Olen lukenut Umberto Econ Ruusun nimeä jo kahdeksan vuoden ajan. Se on edelleen kesken, mutta jonain päivänä saan luettua sen loppuun.\n7. Kuvittelin aina, että seitsemän on universaali onnenumero, kunnes antropologian luennoilla opin tasankointiaanien arvostaneen erityisesti numeroa neljä. Esimerkiksi nelosten syntymä oli suuri ihme, enne ja onni.\nLähettänyt Katja / Lumiomena klo 13.28 28 kommenttia\nEletään 1870-lukua pienessä kentiläisessä kylässä. Kylän suurin kuuluisuus on Lajien synnyn kirjoittaja Charles Darwin, kaikista hulluista ajatuksistaan huolimatta suurmies. Darwinin puutarhuri, Thomas Davies, on toista maata. Vaimonsa menettänyt leskimies, jonka poika John on sairaalloinen ja tytär Cathy henkisesti vajaa. Kylän asukkailla on yhteiset salaisuutensa, mutta jokaisella itsenäinen omatuntonsa.\nMinä aion, en tahtonyt mitä aioin, toisten ihmisten puheissa minun aikomuksestani tuli totta ja teko, minun maineeni juoksee edellä kuin villi varjo.\nKirkko ja pubi ovat kylän keskukset, ja väki käy niissä kuka mistäkin syystä. Suutarin on syytä pysyä lestissään, liikaa ei saa ajatella. Herra Darwin, joka kirjassa on vain kaukainen, mutta koko ajan läsnä muistutuksissa ja ajatuksissa, voi ajatella omia teorioitaan, sillä sellainen sopii kyllä oppinelle herralle. Onhan hänellä talossaan jopa ihmeellinen lämmintä vettä suihkuttava dysh. Mutta puutarhurin pitäisi keskittyä vain kasvattaamaan vihanneksia, jakamaan perennoja ja syvempää kaivatessaan keskittyä ruusujen hoitoon. Kyläläiset luulevat tietävänsä, ettei Davies usko Jumalaan ja että hän kaiken kukkuraksi hautoo itsemurhaa.\nHerra Darwinin puutarha on romaani kyläyhteisöstä, ennakkoluuloista, uskosta ja epäilystä, tieteestä ja salaisuuksista, puutarhanhoidosta ja arjesta. Moni kyläläinen saa äänensä kuuluviin kertojanäänen vaihdellessa saman luvun sisällä. Carlson osoittaa, että uskoopa ihminen sitten evoluution tai Jumalaan (tai molempiin), tarkastelee hän samaa puuta eri päistä. Ihmismieli on ruma ja kaunis, Englannin luonto ihmeellinen.\n"Mihin sielu muka mahtuu, jos pää on tietoa täynnä?"\n"Tietämättömyyttä riittää sen verran, että kyllä sielulle kolo jää".\n-- "Ei liika ajattelu ajan sairaus ole, vaan se että ajatellaan liian vähän."\nHerra Darwinin puutarhuri on tiivis, runollinen ja tajunnanvirtainen kirja. Se ei ole helppo lukuromaani, koska paikoin yksi ainoa sana merkitsee sataa tai tuhatta asiaa. On oikeastaan kaksi tapaa lukea tämä kirja: joko täysin omaan rauhaan vetäytyen kaiken kerralla ja kiinni kielen rytmissä lukien; tai hitaasti, viipale viipaleelta - vaikka pelkkinä tuokioina - nautiskellen.\nValitsin jälkimmäisen tavan. Herra Darwinin puutarha otti oman aikansa, mutta se palkitsi. Rakastin jokaista lausetta tässä kirjassa.\nLähettänyt Katja / Lumiomena klo 20.02 19 kommenttia\n(Kokeilen onneani Bloggerin kanssa, en ole saanut tätä päivittymään kunnolla.)\nElipä kerran Laulumailla kolme metkaa tätiä: Täti Vihreä, Täti Sininen ja Täti Punainen. He olivat hyvät ystävykset. Eräänä sateisena syyspäivänä tädit Sininen ja Punainen matkasivat monen kilometrin päähän Täti Vihreän luo. Kiltit tädit asettuivat odottamaan bussia pysäkille, jossa ei ollut katosta. Vettä satoi ropisten, kaatamalla ja kohisten eikä Täti Punainen tahtonut millään saada rahapussiaan ulos selkärepusta, koska piteli käsissään suklaata, leipää, kakkua ja viiniä sisältäviä ostoskasseja Täti Vihreälle tuliaisiksi.\nKaikessa ystävällisyydessään Täti Sininen auttoi Täti Punaista ja avasi tämän repun, otti rahapussista bussirahan ja antoi sen punanuttuiselle tädille. Tädit pääsivät turvallisesti, joskin uitetunkoiranmärkinä, bussiin ja matkasivat Täti Vihreän kauniiseen kotiin. Siellä he söivät kakkua, sushia sekä suklaata ja olivat hyvillä mielin.\nIhmisten avuliaisuus puhutti illan mittaan. Tädit pohtivat, että mahtavatko ihmiset saada tarpeeksi kiitosta tässä maailmassa. Täti Punainen lupasi kiittää Täti Sinistä ihan sanomalehdessä. Kotiin päästyään hän ryhtyi tuumasta toimeen ja seuraavalla viikolla paikallislehden yleisöosastokirjoitusten joukossa luki: Hei sinä sinitakkinen nainen! Autoit minua suuresti N:n bussiasemalla viime viikon perjantaina. Ilman ystävällisyyttäsi olisin ollut suurissa hankaluuksissa. On ilo huomata, miten avuliaisuutta löytyy vielä nykypäivänäkin. Lämmin kiitos! Terveisin, se punatakkinen.\nAnteeksi pateettisuus! Tämä tarina on tosi ja Elsa Beskow ansaitsee kaiken kunnian, Auringonmuna on ihana, samoin Petterin ja Lotan joulu. Täti Punainen taitaa syksyä kohti olla muuttumassa Täti Violetiksi.\nLähettänyt Katja / Lumiomena klo 14.17 16 kommenttia\nTunnisteet: lasten- ja nuortenkirjat, niitä näitä\nBlogger on sekoillut tänään kohdallani. Olen luonnostellut väsisävyaiheista päivitystä ja jättänyt sen luonnostilaan, mutta Blogger onkin julkaissut sen saman tien. Outo, pieni ongelma! Olen usein tehnyt samaa eikä vastaavaa miniharmia ole ilmennyt. Nyt sain sen luonnokseksi ja sekoilun (jos joku sattui jo huomaamaan sen väripäivityksen) anteeksipyyntönä tässä päivän iloksi Sarah McLachlanin kaunis kappale Angel.\nLähettänyt Katja / Lumiomena klo 10.05 8 kommenttia\nElena Beauchamp käytti noituutta kuin luottokorttia, mutta luottokorttilaskuilla on tapana erääntyä. Kanadalais-amerikkalaisen Sean Stewartin romaani Matkijalintu liikkuu Yhdysvaltain syvässä etelässä, Teksasin sydämessä, maagisen realismin ja perhesiteiden parissa.\nRomaani alkaa noitana tunnetun perheen matriarkan, Elena Beauchampin, Mamman, hautajaisista. Joukko sukua, leskeksi jäänyt aviomies sekä tyttäret Candy ja Toni kokoontuvat yhteen. Heti ruumiinvalvojaisten aikaan he huomaavat, että Mamman valtaansa ottaneet Ratsastajat, eräänlaiset shamaanin työkalut tai henkiolennot, pysyvät mukana äidin poismenosta huolimatta. Mamma oli käyttänyt taikuutta hyväkseen, mutta ei ollut antanut Ratsastajille vastapalveluksia. Ratsastajat, Saarnamies, Kulti, Pollarisetä, Leski, Pierrot ja Matkijalintu, ottavat nyt Tonin valtaansa ja Tonin osaksi tulee näkemisen lahja. Kuten arvata saattaa, on Toni, bisnesnainen, tyttäristä se, joka ei olisi tätä lahjaa tai kirousta osakseen halunnut. Mamman menneisyys elää vahvasti läsnä tuoden mukanaan myös yllätyksiä sekä Eksyneen pikkutytön.\nMatkijalintu yrittää samanaikaisesti olla perhekronikka, Tonin oman tien löytymisestä kertova kasvukertomus, kuvaus yksinäisestä raskaudesta ja puolisotoiveista sekä maagis-realistinen kertomus Teksasista, jossa pienet liskot ja torakat kiipeilevät kuumankosteissa kodeissa tasapuolisesti niin valkoisen roskaväen kuin keskiluokankin taloissa.\nParasta Matkijalinnussa on syvän etelän kuvaus. Olen lapsuudesta saakka ollut - kuka ties mistä syistä - viehättynyt Yhdysvaltain etelään sijoittuvista kirjoista ja elokuvista. Varhaisteininä ahmin mummolassani sisällissodan jälkeisestä ajasta kertovaa Gwen Bristowin Tammikujan, myöhemmin Harper Leen Kuin surmaisi satakielen vei mennessään. William Faulknerin hurja ja tajunnanvirrassaan haastava Ääni ja vimma sekä Rebecca Wellsin kevyt, mutta ihastuttava Jumalaiset Jajasiskot kantavat etelän perintöään hyvin eri tavoin, mutta lumoavasti ja ikumuistettavasti.\nMatkijalinnun etelässä ihmiset ovat käveleviä kliseitä ollen sydämellisiä ja kieroja, hivenen rahvaanomaisia, mutta viisaita. Heidän henkensä haisee Dr. Pepperille ja halvalle bourbonille, ruokapöytänsä notkuvat eikä ylä- ja alakuokkaan kuuluvia sovi haudata samalle viimeiselle leposijalle. Samanaikainen usko sekä Kristukseen että noituuteen elää syvässä. Etelän vieraanvaraisuus hivelee lukijan makuhermoja. Ruokapöytämme täyttyi perunasalaatista, täytetyistä kananmunista, coleslaw-salaatista, grillilihasta, kanapyöryköistä, kanakeitosta, lihamurekkeesta, pekaanipiirakasta, sitruunakakusta -- Lista jatkuu loputtomiin yltäen hilloihin, jalapenohyytelöön sekä banaanipaprikoihin. Ruokailun ja meksikolaisella muertomobilella ajelun lomassa puidaan yhteiskuntaa ja naisten asemaa, ihmissuhteita, seksiä sekä pörssikursseja.\nNoituus tai henkiolentojen läsnäolo on kirjassa keskeistä sekä Mamman, Tonin ja Candyn että myös Candyn meksikolaisen poikaystävän perheen elämässä. Vaikka pidän etenkin latinalaisamerikkalaisesta maagisen realismin perinnöstä, tuntuvat Matkijalinnun yliluonnolliset elementit paikoin hieman päälleliimatuilta. Kirjan alkupuolella Ratsastajien ilmestyminen on mielestäni väkinäistä, mutta Stewart kuljettaa tarinaansa siinä määrin mukaansatempaavasti, että teoksen loppupuolella Ratsastajatkin ovat kiehtova ja tärkeä osa tarinaa.\nVaikka Matkijalintu toimii yllättävän hyvin, kuuluu se mielestäni kategoriaan "ihan ok lukuromaani"; Ei sen enempää eikä vähempää. Romaanissa on hivenen liikaa elementtejä yhteen kirjaan, mutta syvän etelän tunnelma lumoaa myös tällä kertaa.\nLähettänyt Katja / Lumiomena klo 8.30 12 kommenttia\nTunnisteet: Karisto, Kolme, Stewart Sean, ulkomainen kaunokirjallisuus\nBlogeissa vallalla oleva syyseetos tarttuu minuunkin. Se saa haaveilemaan villapaitakeleistä, kynttilöistä, omenapiirakasta, punaisista kumisaappaista, punaviinistä, paksuista kirjoista, kahvilalorvailusta sekä joukosta uusia harrastuksia. Kranssintekoa, italian jatkokurssi, digikuvauksen perusteet, tapasten kokkailua, sosiaalipanoraamaviikonloppu (huh!), pilatesta vai peräti hot joogaa? Tai miten olisi suloinen tekemättömyys, pelkkä oleilu, teen juonti ja sateen kuuntelu? Parasta syksyssä on se, että voi valita aika vapaasti. Ei ole pakko olla aktiivinen, kuten keväisin, mutta saa olla virtaa täynnä, jos niin haluaa. Minä haluan ja samalla en halua. Laajalla skaalalla ajateltuna saan kaiken: punaiset posket torkkupeiton alla lenkin jälkeen suklaalevyn paperia rapistellen ja ikkunan takana pyöriviä sammalpalloja katsellen. Syksy on minulle, kevättalven lapselle, rakkain vuodenaika.\nVielä on kuitenkin kesä ja elokuun viljaa. Kuunnelkaa tämä! It's your happiness I want most of all (Natalie Merchant).\nKuvat otin viikonloppureissullamme Alajoen maisematiellä Seinäjoella.\nLähettänyt Katja / Lumiomena klo 9.35 25 kommenttia\nTunnisteet: haaveilua, Musiikki, retket ja matkat\nBarcelonan kohtu oli suuri ja tyhjä ja se aiottiin täyttää muistinpalasilla. Barcelona, historia ja nykypäivä, vanhojen rakennusten tilalle rakennettavat uudet talot, joukko karttoja, vampyyri ja paholaisen poika, inkvisitio ja nykyaika, sirpaleista koottavia muistoja, sukusalaisuuksia, kostoa ja arkeologin koulutuksen saanut nainen. Kuulostaako tutulta?\nEnrique Morielin Ajattoman kaupungin varjot kantaa mukanaan kaikuja monista viime aikoina suosituiksi tulleista kirjoista, kuten Tuulen varjosta ja Meren katedraalista, joissa historia sekoittuu nykypäivään ja yliluonnollinen faktatietoon. Dekkaria, kauhutarinaa ja historiallista romaania sekoittava tarina alkaa minä-kertojana toimivan varjojen miehen syntymisestä Barcelonan pahamaineisessa bordellissa, jonka prostituoidut ovat orjia. Aikuisen miehen kasvot jo vauvana omaava Ajaton (kutsukaamme häntä siksi) kasvaa, muttei vanhene, vaan elää Barcelonassa ikuisesti.\nHänestä tulee Barcelonan viemäreissa ajelehtiva varjo, samanlainen kuin huorat, parittajat, pyövelit ja kiduttajat. Samaan aikaan hän kuitenkin on niin erilainen, iätön ja kuolematon. Kuolemattomuus on toisaalta kuin kirous; Ajaton joutuu elämään piilotellen ja paossa, henkipattona ja menestyneenäkin valheellisen henkilöllisyyden turvin. Toisaalta se on rikkaus, koska kukaan muu ei voi omata samanlaista vuosisatoja vanhaa sivistystä ja suhteuttaa tietojaan nykyaikaan. Ajattomasta tuleekin ensin hakattu ja inkvisition piinaama kummajainen, menestynyt pappi, lääkäri ja liikemies.\nNykyajan Barcelonassa vauras liikemies löydetään kuolleena. Kuolinsyyksi paljastuu verenhukka, vaikkei missään näy verta, ainoastaan jälki kaulalla. Asianajaja Marcos Solana sekä hänen apulaisensa, historiantutkija ja arkeologi (sekä lakitoimiston sihteeri, hmm!) Marta Vives alkavat tutkia tapausta kohdaten Barcelonan yläluokan ja kurjaliston edustajia. Käy ilmi, että menestys ja köyhyys ovat kulkeneet jatkumona sukupolvesta toiseen liittyen vahvasti kirkon rooliin sekä uskontosuhteeseen. Myös Martan suvun menneisyys alkaa kietoutua yhä syvemmin kaupungin menneisyyteen.\nKirjan päähenkilönä Ajattoman, Marcos Solanan ja Marta Vivesin ohella on Barcelona itse. Kaupunki ennen ja nyt, ajattomana ja varjoisana, eleganttina ja likaisena. Moriel esittää kirjassaan lukuisan määrän karttoja kuin vakuudeksi romaaninsa faktoista. Hän kuljettaa lukijansa maanalaisille kaduille sekä paikkoihin, joita ei enää ole olemassa kuin muistoissa. Toki myös turistien tuntemat La Ramblan alue sekä Santa Maria del Mar ja Sagrada Familian kirkko ovat keskeisellä sijalla romaanin tapahtumapaikoissa.\nMorielin kirjan kiinnostavinta antia ovat juuri Barcelonan kuvaukset sekä teologiset keskustelut, joita käydään läpi ennen kaikkea teoksen loppupuolella Marta Vivesin ja Ajattoman kesken. Epäilys ja usko, ikuisuuden merkitys sekä Jumalan hyvyys ja paholaisen olemassaolo tulevat puiduksi sekä Ajattoman kerronnassa että hänen keskusteluissaan Martan kanssa. Lukiessani toivoin, että tuntisin roomalais-katolilaisuuden teologiaa hieman paremmin, koska esimerkiksi manaajan rooli oli riviluterilaiselle lukijalle vieras. Keskeistä Ajattoman pohdinnoissa ovat muun muassa kuuliaisuus Jumalan perustana sekä Lilithin ja Eevan rooli voittajana ja häviäjänä. Inkvisition ajan kidutusvälineiden käyttöä Moriel kuvaa paikoin turhankin yksityiskohtaisesti.\nVaikka Moriel nostaa Vanhan testamentin ajan ensimmäiset naiset esille, on romaanin naiskuva melko miehinen. Martaa lukuunottamatta nainen tuntuu olevan väline: Huora, vaimo, avuton pikkutyttö, orja, melkein kuin eläin. Nainen voi ajatella, mutta hänen ei anneta sitä tehdä. Miehet toimivat ja ottavat vallan, kiduttavat, käyttävät hyväksi, raiskaavat. Vain Ajaton pysyttelee pääosin ulkopuolella, vaikka joutuukin todistamaan kaikkea.\nJuoneltaan Ajattoman kaupungin varjot on jokseenkin epämääräinen, moneen asiaan viitataan, mutta esimerkiksi juuri inkvisition ajan toisinajattelijoista olisi ollut hyvä saada hieman lisätietoa. Moriel rakentelee itselleen selvästi rakkaan Barcelonan historiaa siinä määrin hartaasti, että putoaa kaduille unohtaen tarinankuljetuksen. Myös vampyyriteema jää puolitiehen. Lisäksi turhan monella henkilöllä, jopa Marcos Solanalla, on loppujen lopuksi pelkkä statistin osa.\nJuonta paremmin Moriel kuljettaa tunnelmaa. Kurjat loukut, mahtavat katedraalit, kidustuskammiot ja nykyajan toimisto sekä kahvilat tulevat lukijaa liki. Samoin pelko ja inhotus, jopa rakkaus, ovat vahvasti läsnä. Romaanin suomennettu nimeke on hieno. Vaikka en pitänyt kirjasta juuri lainkaan, Barcelonan alamaailma on ja pysyy, vaikka heidän roolinsa muuttuvat. Huorat ja narrit elävät varjoina ajattoman kaupungin kujilla menneestä hamaan tulevaisuuteen.\nPS. Enrique Moriel on salanimi barcelonalaiselle Francisco González Ledesmalle. Ledesma on kirjoittanut mm. tietokirjoja, seikkailukirjoja sekä televisiokäsikirjoituksia.\nLähettänyt Katja / Lumiomena klo 15.50 15 kommenttia\nTunnisteet: Bazar, Espanja, Kaksi, Moriel Enrique, ulkomainen kaunokirjallisuus\nLähettänyt Katja / Lumiomena klo 11.40 21 kommenttia\n~Suvi Ahola ja Satu Koskimies (toim): Uuden kuun ja Vihervaaran tytöt~\nJokaisella on toivottavasti rentoutumiskirja tai pari. Sellainen, jota kaipaa aina ajoittain, johon on ilo palata vuosienkin jälkeen. Minulla näitä kirjoja on muutama ja uusin niistä on viisi vuotta sitten ilmestynyt Suvi Aholan ja Satu Koskimiehen kirjoittama Uuden kuun ja Vihervaaran tytöt.\nVarmasti monille jo tuttu ja paljon luettu teos on tietokirja, antologia, melkein taidekirja, hieman keittokirja ja ennen kaikkea jokaisen Montgomeryn ihailijan unelmakirja, jossa kirjoittajina ovat suomalaiset naiset, Annan ja Emilian ystävät. Kirja koostuu muutamasta tietoiskusta, mutta sen ydintä ovat Montgomeryä lukeneiden ja yhä uudelleen lukevien naisten tekstit. Kirjoittajien joukossa on tuttuja nimiä, kuten Pirkko Saisio, Vilja-Tuulia Huotarinen, Leena Lehtolainen, Rauha S. Virtanen ja Irmeli Sandman Lilius. Enemmistö on kuitenkin kuin kuka tahansa meistä: opettajat, kotiäidit, psykologit, opiskelijat, kirjastonhoitajat ja eläkeläiset ovat varsin antaumuksella antaneet tietokoneensa näppäimistön laulaa. Aineisto on talletettu Suomalaisen Kirjallisuuden Seuran Kirjallisuusarkistoon.\nDosentti Anna Makkosen kirjoittaman johdannon jälkeen kirja alkaa ensin Tutulla ja turvallisella Annalla (Anna aurinko, kuten myöhemmin luonnehditaan) ja jatkuu Ylväällä, tunnelmoivalla Emilialla (Emilia kuutamo). Näiden jälkeen kirjan eri osioissa pohditaan Montgomeryn rakastetuinpien hahmojen roolia elämäntaidon oppaina, heidän asemaansa maailmankirjallisuudessa, siirtymistä äidiltä tyttärelle sekä vaikutusta kirjoittajanaisten omaan uraan kirjailijana.\nVaikka kirjan jaottelu eri kategorioihin on otsikoiden tasoilla melko yllätyksetöntä, omaa jokainen kirjoittaja idoleilleen Annalle ja Emilialle ominaisen kipinän ja sitä kautta taidon vetää lukija mukaan tuntemaan niin lapsuuden roolileikit, olo sotalapsena Ruotsissa, häpeä ja pettymys sekä onni ja vapautus, tie omaan itseen. Osa teksteistä kulkee tieteen tasolla pohtien jopa Emilian ja tämän Ilse-ystävän madonna-huora-dikotomiaa, kun taas toisissa annetaan tekstin lentää tunteen tasolla. Annat ja Emiliat ovatkin ikuisia ystäviä sekä suoranaisia terapiakirjoja. Tässä suhteessa ne ovat - myös minulle - kuin suklaakakkutaikinaa tai omenahilloa, läsnä tarvittaessa, aina samanlaisina, mutta joka kerta uusina.\nTeoksen tietoiskut ovat osin hauskaa, osin sydämeenkäypää luettavaa. Lucy Maud Montgomeryn elämänvaiheet tulevat tutuiksi. Karille menneet rakkaushaaveet, avioliitto, lapset ja yhden lapsen menetys, omat urahaaveet, ristiriitainen suhde uskontoon, metodistipapirouvana eläminen ja ikuinen kaipuu värittivät hänen elämäänsä. Kirjassa käy ilmi, kuinka järki nujersi tunteen, mutta onnentunne jäi puuttumaan. Sitä Montgomery pystyi taikomaan kirjoihinsa, voisin kuvitella että etenkin Annaan.\nHauska pieni osio on mielestäni Terveisiä Lucy Maudin keittiöstä, jonka muutamat reseptit pohjautuvat Kate MacDonaldin kirjaan The Anne of Green Gables Cookbook. En ole lukenut alkukielistä kirjaa, mutta kyse on kaiketi ruoasta, jolloista Annoissa olisi voitu tehdä. Olen itse valmistanut sekä Kananpoikaa mehukkaassa kastikkeessa että Annan vaniljakakkua. Etenkin kananpoika on maukasta, se maritoituu hetken ajan Worcestershire-kastikkeessa ja on täydellinen syksyisen sunnuntain ruoka vaikkapa perunamuusin kanssa. Mitä vaniljakakkuun tulee, niin luulisin, että tuulisena syyspäivänä Marilla leipoisi sitä tai sitten mehevää omenapiiraakkaa, jonka itse yhdistän Anna-kirjoihin, vaikkei sitä tässä kirjassa mainitakaan.\nYhdessä Sisko Ylimartimon tietokirjan Anna ja muut ystävämme kanssa Uuden kuun ja Vihervaaran tytöt tarjoavat tuhdin tietopaketin sekä Lucy Maudin elämästä, Prinssi Edwardin saaresta kuin Montgomeryn tuotantoon pohjautuvista filmatisoinneista aina 1940-luvulta lähtien.\nOlen parhaillaan lukemassa romaania, joka niin synkeän aiheensa kuin välimerellisen miljöönsä puolesta liikkuu kaukana Prinssi Edwardin saaren maisemista. Sen rinnalle olen kaivannut jotain aivan muuta. Uuden kuun ja Vihervaaran tytöt on siinä suhteessa oikeaa lääkettä; Sopivasti tuttua ja rakasta, hivenen uutta. Lempeitä muistoja, mutta myös häpeää ja uhmaa. Omassa suvussani naiset ovat sukupolvesta toiseen lukeneet Lucy Maud Montgomeryn kirjoja ja oma tyttäreni sai toiseksi nimekseen Emilia. Runotytöt ovat ehkä runotyttöjä ulkokuoreltaan (eivätkä sitäkään aina!), mutta sisältä täyttä tulta ja tappuraa kanadalaisella syystuulella maustettuna.\nAnna on näennäisesti tavallinen ihminen, mutta kirjailijan kyky kuvata Annan vaihtuvia mielialoja tekee Annasta ainutkertaisen. Sama kirjailija on Emiliassaan tarvinnut järeämpiä aseita: mystikkaa ja yliluonnollisia kykyjä. (Pirkko Saisio)\nLähettänyt Katja / Lumiomena klo 22.53 15 kommenttia\nTunnisteet: Ahola Suvi, Koskimies Satu, lasten- ja nuortenkirjat, Montgomery LM, suosikkikirjoja, Tammi, tietokirjat, ulkomainen kaunokirjallisuus\nLähettänyt Katja / Lumiomena klo 6.45 30 kommenttia\nJotkut jahtaavat myrskyjä. Minä jahtasin eilen illalla salamointia olohuoneemme ikkunasta. Taivaan väri muuttui pikimustasta täysin kirkkaaksi ja runkoruusu lenteli ympäri pihaa. Onneksi mitään muuta ei sattunut. Piha on täynnä keltaisia koivunlehtiä, kuin lupaus syksystä. Kyllä luonnonvoimat ovat ihmeelliset!\nMinun piti aloittaa viikkoni tekemällä ensin pieni lähimatkailupostaus ja sen jälkeen siirtyä kirjalliseen nostalgisointiin, mutta eilinen myrsky iski väliin. First things first!\nLähettänyt Katja / Lumiomena klo 6.54 25 kommenttia\nUusimmassa Kotivinkissä eräs kotimainen suosikkikirjailijani Juha Itkonen kertoo sekä pian ilmestyvästä romaanistaan Seitsemäntoista että kotiarjestaan. Päivät sujuvat "suhteellisen kiireisesti, mutta joustavasti" päiväkodin, pyöräilyn ja kirjoittamisen merkeissä.\nSujuisivatpa meilläkin! Toisinaan tuntuu, että elo on kauhean kiireistä eikä lainkaan joustavaa. Maanantainen onnenapilapäivä tuntui katoavan jonnekin myrskyteille, kun itku ja väsymys ottivat ylivallan päiväkotiarkea elävistä lapsista. Onneksi elo kääntyi ainakin iltaisin "ei-lainkaan-kiireistä, jos nyt ei niin joustavaakaan"-linjalle, kun luimme Mintun teatterikirjaa ja kummastelimme perennapenkkiin muuttanutta sammakkoa. Entisessä Joensuun yliopistossa tehtiin jokunen vuosi sitten tutkimus, jonka mukaan siilit ovat hyvin nurkkakuntaisia ja reittiuskollisia. Mahtavatkohan sammakotkin olla?\nSydämellistäkin elo joskus on. Sain yllätyksekseni kunnian olla Vihreän talon väki-blogin sadas lukija, ja blogin kirjoittaja T muisti minua suloisella keramiikallaan kortin muodossa. Kiitos!\nNyt viikonlopun koittaessa elän kolmen kirjan loukussa osaamatta ratkaista, minkä kirjan lukisin ensin. Siksi palasin rentoutumaan Prinssi Edwardin saarelle. Viikonloppuvieraita odotellessani leivoin eilen illalla englantilaista luumukakkua. Joku asia on kohdallani vinksahtanut niin, että jalkapallohuligaaneja lukuunottamatta kaikki Brittein saarille viittaava vie mukanaan.\nEnglantilaisen luumukakun ohje löytyy Kotilieden sivuilta. Itse lisäsin mukaan 1 tl leivinjauhetta.\nJa Itkosen tuleva kirja tietää hyvää, aivan varmasti.\nLähettänyt Katja / Lumiomena klo 12.52 24 kommenttia\nGeraldine Brooksin Kirjan kansa (Tammi 2009) on jo pitkään ollut lukulistallani. Kuulin kirjasta ensimmäisen kerran Leena Lumen blogissa ja Leenan arvostelu vei minut mukanaan. Silti, jostain selittämättömästä syystä, joku muu kirja kiilasi kerta toisensa jälkeen väliin. Viime viikolla minulla oli kirjastoreissulla onni saada Kirjan kansa lainaan.\nKirjan kehystarina muistuttaa aluksi - ja vain aluksi! - monia muita viime aikojen kiehtovia historiaa ja jännitystä sekoittavia kirjoja, kuten Elisabeth Kostovan Historiantutkijaa tai Kate Mossen Labyrinttiä. Nuori australialainen kirjojen konservoija, kemiasta ja Lähi-idän kielistä tohtoriksi väitellyt, Hanna Heath kutsutaan YK:n pyynnöstä Sarajevoon tutkimaan yli 500 vuotta vanhan kauniin Haggadan kuntoa. Pyyntö houkuttelee niin, että Hanna lähtee sodan runtelemaan Sarajevoon, jossa häntä on vastassa pankin vartijoita, bosnialaisia poliiseja, YK:n rauhanturvaajia sekä haggadan pelastanut vetovoimainen ylikirjastonhoitaja, vaimonsa sodan uhrina menettänyt Ozren Karaman.\nHaggadan arvoituksellinen menneisyys vie Hannaa ja lukijaa. Haggada, miniatyyrimaalauksin koristeltu kirja juutalaisten pääsiäisenvietosta, avaa Hannalle vihjeitä historiastaan pienin jäljin: hyönteisen siipi, sulkia ja ruusu, kosher-viini, suolakiteet, valkoinen karva ja veri ovat haggadan sivuille jääneitä merkkejä, joista Hanna apujoukkoineen (muita konservoijia, kemistejä, kirjastonhoitajia) voi lukea vuosisatojen jälkiä. Brooks kuljettaa tarinaa sujuvasti vieden lukijan osin kuvitteellisten takautumien keinoin vuoden 1940 Sarajevoon, 1894 Wieniin, 1609 Venetsiaan sekä 1480 Sevillaan.\nBrooks osaa kirjoittaa. Teoksen nykyhetki, vuosi 1996 Sarajevossa, Wienissä, Bostonissa ja Lontoossa, etenee kronologisesti vuorotellen takautumien kanssa. Rakkauskertomus, mysteeri ja kirjallinen kansakunnan historia kietoutuvat toisiinsa kiehtovalla tavalla. Vaikka Kirjan kansa on fiktiota, on Sarajevon Haggada olemassa Bosnia-Herzegovinan Kansallismuseossa. Haggadan historia voisi hyvinkin olla juuri sellainen kuin mitä Brooksin kynästä on lähtenyt. Juuri se tekee romaanista kaunokirjallisuuden määreillä totta.\nKirjan kansa on merkittävä kirja. Se on helppolukuinen, mutta se osaa haastaa lukijansa älyllisesti. Se kiehtoo, saa pohtimaan, kertoo sydäntäsärkevistä ihmiskohtaloista sekä sattuman oikuista. Se vie meidät perhejuhliin, vastarintaliikkeen kokouksiin, kirkkoon ja synagogaan, kirjastoihin, aviovuoteeseen, huorien ja juoppojen luo. Se näyttää kupan ja muiden sukupuolitautien rumat rasvot, venetsialaiset karnevaalinaamiot, antaa maistaa viiniä ja muistuttaa pienen lapsen hauraudesta, kirkkaista silmistä sekä luottamuksesta. Se muistuttaa meitä convienciasta, 1300-luvun ajanjaksosta, jolloin juutalaiset, kristityt ja muslimit elivät rauhallista rinnakkaiseloa.\nKirjan kansan tarina kertookin paljon siitä, kuinka vaikeaa kolmen suuren uskonnon rinnakkaiselo on ollut jo vuosisatojen ajan. Toisaalta tämä vaikeus pitää sisällään vahvuuden; On aina heitä, jotka ovat oman henkensäkin uhalla valmiit suojelemaan eri uskontoa harjoittavia sisariaan ja veljiään sekä näkemään kauneutta ja syvyyttä niin ihmisissä kuin artefaktissa, pyhässä kirjassa. Tässä suhteessa Kirjan kansa kantaa humanismin perintöä.\nKirjan kansa sai minut hakemaan lisää tietoa juutalaisten historiasta. Se sai minut haikailemaan takaisin Wieniin ja Venetsiaan, näkemään paikkoja uusin silmin. Ennen kaikkea Kirjan kansa sai minut haluamaan lukea teos uudelleen, ottamaan selvää.\nUmberto Econ lausahdusta "Tietenkin käsikirjoitus" mukaillen: Tietenkin kirja! Ja millainen kirja se onkaan!\nPS. Kirjan kansasta on Leena Lumen ohella kirjoittanut muun muassa Anni Oota mä luen tän eka loppuun-blogissaan.\nLähettänyt Katja / Lumiomena klo 9.30 20 kommenttia\nTunnisteet: suosikkikirjoja, ulkomainen kaunokirjallisuus\nTein oman karkkitestin, jonka ideasta olen velkaa tänne ihanaan blogiin. Omistankin testini Ilselle, jonka kotiäidin karkkitestit ovat innoittaneet myös tämän työtädin (tyttäreni sanoin) kokeilemaan uusia makeisia. Nöyrimmät kiitokseni!\nTestattavana: M&M Peanut Pouch.\nPakkauksen sisällä: 430 grammaa amerikkalaislähtöisiä M&M-makeisia, joissa täytteenä suklaata sekä suolapähkinäsydän. Päällä kova makeiskuori.\nMitä tästä tuumaan: Makeiset ovat reilun kokoisia, paljon suurempia kuin tavalliset pelkällä suklaalla täytetyt m&m:t. Pienen pääsiäismunan muotoinen kuori rapsahtaa rikki helposti ja suklaan maku täyttää suun, mutta: sisällä on suolapähkinää! Rakastan suklaata ja pidän pähkinöistä, mutta en ole koskaan pitänyt Snickersistä. M&M:n pähkinätäytteiset suklaarakeet maistuivat pelottavasti Snickersiltä. Mietin syödessäni, että nämä karkit maistuvat amerikkalaisuudelle hyvässä ja pahassa. Maapähkinävoille ja jotenkin - hmm - liiallisuudelle (silti mieluusti matkustaisin rapakon taakse).\nKarkeissa on jotakin liikaa - ainakin väriainetta - ja ne saavat minut kaipaamaan Fazerin Amerikkalaisia pastilleja (sopivan täyteläisiä) tai raikkaita Ranskalaisia pastilleja. Entä muistaako kukaan Wieniläisiä pastilleja?\nJoku varmasti tykkää tämän maapähkinäpussin sisällöstä, mutta minulle ne ovat vääriä karkkeja. Sitä sopii kyllä miettiä, että miksi ilta toisensa jälkeen hipsin salaa kaapille ottamaan ensin yhden, sitten kaksi ja lopulta kolme-neljä makeista tästä riittoisasta pussista?\nLähettänyt Katja / Lumiomena klo 21.25 22 kommenttia\nLöysin viikonloppuna onnenapilan. Eilen palasin töihin yli viiden viikon loman jälkeen. Se tuntui ensin vaikealta; Oliko pakko jättää suloiset kesäyövalvomiset, joiden aikana luin kirjaa jopa puoli kahteen saakka; Oliko todella jätettävä pilvien tuijottelu trampoliiniperspektiivistä, karhunvatukan raakileiden kypsymisen seuraminen tai päiväleipomiset esikoisen kanssa? Modeemikin meni rikki viikonloppuna enkä päässyt tekemään blogipäivityksiä. Ja kun eilen aamulla kuopus puhkesi itkemään päiväkodissa, särkyi jotain minussakin. Arki alkoi kuitenkin, kaikesta huolimatta.\nPäätin asennoitua myönteisesti, nauttia aikuisten arjesta ja kauniista työikkunanäkymistäni. Ja annoin taas kerran itselleni luvan innostua siitä ajatuksesta, että marraskuun lopussa palaan oman käsikirjoitukseni pariin. Kun vielä eilen kävin kollegani kanssa lounaalla elokuuta aistivassa Helsingissä, luin kotimatkalla Kirjan kansaa ja illalla lapsilla oli paljon kerrottavaa omasta päivästään, olin jo solahtunut arkeen. Kaiken kukkuraksi sain sähköpostitse henkilökohtaiset kiitokset Andrew Nicollilta, mistä olen ihan otettu.\nNäin arkisesta maanantaista tuli lopulta oikea onnenpäivä.\nLähettänyt Katja / Lumiomena klo 6.45 22 kommenttia\nJoskus on onni löytää kirja, joka sisältää kaiken, mitä (kesä)kirjalta kaipaa. Skotlantilaisen Andrew Nicollin vastustamaton Rouva Agathen rakkaus on hienovireinen rakkaustarina, surrealismia lähenevä kaupunkikuvaus sekä kurkistus lähimenneisyyteen, kirjoituskoneiden, postikorttien ja hyvien käytöstapojen aikakauteen. Hitaasti etenevän kerronnan yllä leijuu maagisen realismin perintö ja lukija kohtaa myös melkoisen yllätyksen.\nIhmisillä on lähes rajaton kyky pettää itseään – sitkeä taito kieltää hirvittävä itsestäänselvyys, sydäntä raastavan ihastuttava lahja uskoa johonkin vähän mukavampaan kuin siihen, mikä tuijottaa karusti suoraan kasvoihin, aina kalahtaville oville saakka, joissa lukee ”suihkuosasto”. Ja mikä valtava siunaus se onkaan. Se saa meidät kirjoittamaan runoja. Se saa meidät laulamaan lauluja ja maalaamaan kuvia ja rakentamaan katedraaleja. - - Se on mahtava, kaunis ja tuskallinen lahja ja se tekee meistä ihmisiä.\nDot on Tallinnaa ja Amsterdamia sekoittaen muistuttava kaupunki Itämeren kuvitteellisen Ampersandin jokisuun matalikolla (ja kaupungin pahin kilpailija kantaa nimeä Umlaut). Kaupunkia on jo parinkymmenen vuoden ajan johtanut pormestari Tibo Krovic, minttupastilleja pureskeleva hyvä mies. Hänen sihteerinään työskentelee jumalaisen kaunis – mutta omasta viehätysvoimastaan sopivan tietämätön – Agathe Stopak. Agathe on suurimman mahdollisen surun, lapsensa menettämisen, jälkeen jäänyt rakkaudettomaan avioliittoon herra Stopakin kanssa. Mies rakastaa votkaa enemmän kuin Agathea, vaikka vaimo valmistaa kirsikkapiirakkaa, lampaankyljyksiä ja fasaania. On heti alkuasetelmasta lähtien selvää, että Tibo ja Agathe rakastavat toisiaan suuresti, mutta lähes tuskattuvan kainosti.\nTarvitaankin aikaa, kävelyjä Dotin kujilla ja kanavanvarsilla, lahjalistoja, silkkipaperiin käärittyjä ostoksia, tietty emalinen eväsrasia sekä arpalippuja ja dalmatialaisia. Lisäksi merkittävässä roolissa ovat Kultaisen Enkelin ravintoloitsija Mama Cesare, kiero lakimies Guillaume, lurjusmainen taiteilijanalku Hektor Stopak sekä pyhä Walpurnia. Walpurnia on Dotin suojeluspyhimys, yli tuhat vuotta aiemmin elänyt partasuinen nunna, joka katselee kaupungin menoa tauluista, vaakunoista ja jopa kalvosinnapeista. Ja juuri pyhän Walpurnian suusta saamme kuulla koko tarinan.\nNicoll kirjoittaa hyvin. Hänen kynänsä luo silkkaa suloa, mutta tarvittaessa myös kipinöitä ja kiukkua löytyy. Toisinaan kerronta on melkein liiankin hidasta, mutta tuo viipyileminen vastaa täysin Agathen ja Tibon olemukseen. Romaanin tunnelma on jostain Pienen suklaapuodin, Amelien ja määrittelemättömän itäeurooppalaisen klassikon väliltä. Juuri Nicollin kerronta vie Rouva Agathen rakkauden tavanomaisten kirjojen yläpuolelle. Hänen ansiostaan aikuisetkin jaksavat uskoa satuihin sekä sattuman oikkuihin.\nRouva Agathen rakkaus, englanninkieliseltä nimeltään The Good Mayor, kohoaa kaiken arjen yläpuolelle. Se on suloinen ja vanhanaikainen, sopivasti liberaali, arjen taikuutta ja suuren yllätyskäänteen sisältävä teos. Se ei ole paras koskaan lukemani kirja, eikä se ole varmastikaan tämän vuosisadan hienoin ja koskettavin romaani (kuten The Sun toteaa), mutta se on ehdottomasti ansainnut tulleensa valituksi Skotlannin parhaana kirjana kaksi vuotta sitten.\nMinä hurmaannuin. Leijuin hetken pilvissä ja kuulin raitiovaunujen kilkattavan kadulla samalla kun söin pakkaamiani eväitä suihkulähteen reunalla katsellen rakastani. Joskus aion vielä palata Dotiin, tuonne välimerkkikaupunkiin ja ostaa rasiallisen marmeladimakeisia. (Ja ihmettelen suuresti, jos tästä ei olla tekemässä jo elokuvaa.)\nPS. Tämän kirjan löysin blogien avulla. Jo aiemmin, kirjan ostaessani, linkitin Ilsen ja Joanan hienot blogit. Kurkatkaa, kuinka he ovat Hyvän pormestarin rakkauselkeet kokeneet.\nLähettänyt Katja / Lumiomena klo 12.30 21 kommenttia\nTunnisteet: Gummerus, Iso-Britannia, Neljä, Nicoll Andrew, suosikkikirjoja, ulkomainen kaunokirjallisuus


HOLLOLAN KUNNAN TARKASTUSLAUTAKUNTA - PDF Free Download\n1 HOLLOLAN KUNNAN TARKASTUSLAUTAKUNTA Kokousaika tiistai klo Kokouspaikka Kunnanvirasto, Tiirismaa 4.krs Käsiteltävät asiat: 9 KOKOUKSEN LAILLISUUS JA PÄÄTÖSVALTAISUUS KOKOUKSEN TYÖJÄRJESTYS PÖYTÄKIRJAN TARKASTAMINEN KUNNAN TOTEUTUNEET JA SUUNNITELLUT INVESTOINNIT OSAVUOSIKATSAUKSEN ESITTELY SIDONNAISUUSILMOITUSREKISTERI ARVIOINTIKERTOMUKSEN VASTINEET ARVIOINNIN TYÖOHJELMA MUUT ESILLE TULEVAT ASIAT... 5 KOKOUKSEN PÄÄTTÄMINEN... 5 MUUTOKSENHAKU... 5\n2 (5) Kokousaika tiistai klo Kokouspaikka Kunnanvirasto, Tiirismaa 4.krs Jäsenet: Läsnä Matti Siirola puheenjohtaja Janette Eerola Klaus Jansson Jr Jasmin Kauko Katja Kärki Pentti Lampi varapuheenjohtaja Juha Salo Poissa Muut läsnäolijat Heli Randell elinvoimajohtaja 12 Tuomo Vesikko tilakeskuspäällikkö 12 Päivi Rahkonen kunnanjohtaja 13 Hanna Hurmola-Remmi talousjohtaja Pöytäkirjanpitäjä Varpu Vilkko tarkastaja, BDO Audiator Oy Asiantuntijat Käsitellyt asiat :t 9-17 Pöytäkirjan tarkastus Pöytäkirja on tarkastettu ja todettu kokouksen kulun mukaiseksi. Hollolassa / 2017 Matti Siirola puheenjohtaja Varpu Vilkko sihteeri\n3 Tarkastuslautakunta PÖYTÄKIRJA 2/ (5) 9 KOKOUKSEN LAILLISUUS JA PÄÄTÖSVALTAISUUS Kuntalain mukaan lautakunta on päätösvaltainen, kun enemmän kuin puolet istä on läsnä. Tarkastussäännön mukaan lautakunnan kokouksissa tilintarkastajalla on läsnäolo- ja puheoikeus. Kunnanhallitus ei voi määrätä edustajaansa lautakunnan kokouksiin. Hallintosäännön mukaan kokouskutsun antaa puheenjohtaja tai hänen estyneenä ollessaan varapuheenjohtaja. Kokous todetaan laillisesti koolle kutsutuksi ja päätösvaltaiseksi ja hyväksytään lautakunnan ille toimitettu esityslista. Kokous todettiin laillisesti koolle kutsutuksi ja päätösvaltaiseksi, hyväksyttiin lautakunnan ille toimitettu esityslista. 10 KOKOUKSEN TYÖJÄRJESTYS Asiat käsitellään esityslistan mukaisessa järjestyksessä. Asiat käsitellään esityslistan mukaisessa järjestyksessä. 11 PÖYTÄKIRJAN TARKASTAMINEN Päätetään pöytäkirjan tarkastamisesta, tämän kokouksen pöytäkirja tarkastetaan seuraavassa kokouksessa. Pöytäkirjan allekirjoittavat kokouksen puheenjohtaja ja pöytäkirjanpitäjä. Tarkastettiin edellisen kokouksen pöytäkirja. Tämän kokouksen pöytäkirja tarkastetaan seuraavassa kokouksessa, pöytäkirjan allekirjoittavat kokouksen puheenjohtaja ja pöytäkirjanpitäjä. 12 KUNNAN TOTEUTUNEET JA SUUNNITELLUT INVESTOINNIT Kokoukseen on kutsuttu elinvoimajohtaja Heli Randell, kuntatekniikan päällikkö Ari Rinkinen sekä tilakeskuspäällikkö Tuomo Vesikko esittelemään kunnan toteutuneita ja suunniteltuja investointeja. Merkitään elinvoimajohtajan ja tilakeskuspäällikön esitykset tiedoiksi. 13 OSAVUOSIKATSAUKSEN ESITTELY Kokoukseen on kutsuttu kunnanjohtaja Päivi Rahkonen ja talousjohtaja Hanna Hurmola-Remmi esittelemään osavuosikatsaus ajalta Merkitään kunnanjohtajan ja talousjohtajan esittelemä osavuosikatsaus ajalta tiedoksi. 14 SIDONNAISUUSILMOITUSREKISTERI\n4 (5) Kuntalain 84 :n mukaan kunnanhallituksen ten, maankäyttö- ja rakennuslaissa tarkoitettuja tehtäviä hoitavan toimielimen ten, valtuuston ja lautakunnan puheenjohtajan ja varapuheenjohtajien, kunnanjohtajan sekä kunnanhallituksen ja lautakunnan esittelijän tulee tehdä ilmoitus sidonnaisuuksistaan kahden kuukauden kuluessa siitä, kun henkilö on tehtäväänsä valittu. Henkilön on myös ilmoitettava viivytyksettä sidonnaisuuksissa tapahtuneet muutokset. Kuntalain 14: 121 :n mukaan tarkastuslautakunnan tehtävänä on valvoa sidonnaisuuksien ilmoittamisvelvollisuuden noudattamista ja saattaa ilmoitukset valtuustolle tiedoksi. Kunnan on pidettävä sidonnaisuuksista rekisteriä yleisessä tietoverkossa, jollei salassapitoa koskevista säännöksistä muuta johdu. Kansallisarkiston päätöksen mukaan sidonnaisuusilmoitukset ja sidonnaisuusrekisterin tiedot säilytetään pysyvästi yksinomaan sähköisessä muodossa. Jos asiakirjat ovat vain paperimuodossa, ne säilytetään pysyvästi paperimuodossa, ellei niitä myöhemmin digitoida sähköiseen muotoon. Kansallisarkiston päätöstä noudatetaan alkaen kertyviin sidonnaisuusilmoituksiin ja sidonnaisuusrekisterien tietoihin. Tarkastuslautakunta käsittelee sidonnaisuusilmoitukset ja saattaa ne valtuustolle tiedoksi. Tarkastuslautakunta hyväksyy saadut sidonnaisuusilmoitukset, pyytää tarvittaessa ilmoitusvelvollisia täydentämään ilmoitustaan, saattaa hyväksytyt sidonnaisuusilmoitukset valtuustolle tiedoksi ja päättää julkaista hyväksytyt sidonnaisuusilmoitukset. Tarkastuslautakunta on käynyt läpi saadut sidonnaisuusilmoitukset. Tarkastuslautakunta pyytää kolmen sidonnaisuusilmoituksen täydentämistä ja yhdeksältä henkilöltä saamatta olevat sidonnaisuusilmoitukset. Täydennykset ja puutteet pyydetään korjattavaksi mennessä. Lisäksi lautakunta on tehnyt joitain korjauksia annettuihin ilmoituksiin. Tarkastuslautakunta hyväksyy saadut sidonnaisuusilmoitukset ja saattaa ne valtuustolle tiedoksi. Sidonnaisuusilmoitukset julkaistaan yleisessä tietoverkossa. 15 ARVIOINTIKERTOMUKSEN VASTINEET Valtuusto on kokouksessaan on merkinnyt tiedoksi ja toimittanut edelleen tarkastuslautakunnalle toimialojen ja kunnanhallituksen selvitykset, vastaukset ja toimenpiteet arviointikertomuksessa esitettyihin havaintoihin. Käydään läpi annetut selvitykset, vastaukset ja toimenpiteet. Merkitään asia tiedoksi. Tarkastuslautakunta merkitsee saadut arviointikertomuksen vastineet tiedoksi. 16 ARVIOINNIN TYÖOHJELMA Tarkennetaan edellisessä kokouksessa laadittua syksyn 2017 työohjelmaa. Käydään läpi syksyn 2017 työohjelma ja vahvistetaan siihen tehdyt muutokset.\n5 (5) Käytiin läpi syksyn 2017 työohjelma ja siihen tehdyt muutokset. Kokousten alkamisaika loppuvuoden kokouksissa on MUUT ESILLE TULEVAT ASIAT Käydään läpi muut esille tulevat asiat. Ei muita asioita. KOKOUKSEN PÄÄTTÄMINEN MUUTOKSENHAKU Puheenjohtaja päätti kokouksen klo Oikaisuvaatimusta taikka valitusta tarkastuslautakunnan tämän kokouksen päätöksiin ei voi tehdä, koska päätökset koskevat vain valmistelua ja täytäntöönpanoa.


Sähköposti osoitteesta | Kohtalon Kynnet\nSähköposti osoitteesta Apr 30, 2017 13:31:32 GMT 2 via mobile\nPost by W - Raatetähti on Apr 30, 2017 13:31:32 GMT 2\nMoni on kysellyt siitä onko sähköposti osoitetta pakko laittaa rekisteröitymiseen. Kyllä se on pakollinen, valitettavasti, mutta vai siksi, että saat s-postiisi viestin siitä, että hakemuksesi ja rekksteröitymisesi on hyväksytty.\nMoni myös on sanonut siitä ettei halua sitä näkyville, koska se on heidän henkilökohtainen sähköpostinsa. Emme pakota ketään näyttämään sähköpostiaan tai tunnustamaan oikeaa nimeään, joten asetuksista saa sen piilotettua. Tässä ohjeet siihen;\n1. Klikkaa yläkulmasta "Profile"\n2.Klikkaa "Edit Profile"\n3. Klikkaa "Privacy"\n4. Selaa sitä kunnes löydät kohdan "Email Visibility" ja laita siihen "Share and staff only" Näin vain sinä näät sen.\nYlläpito yrittää saada ongelman korjattua, ettei tätä asetusta tarvitsisi tehdä itse.


Kunnanhallituksen päätökset 5.10.2020 - Vihti\nEtusivu / Ajankohtaista / Kunnanhallituksen päätökset 5.10.2020\nLisämaa-alueen vuokraaminen BF-Lento Oy:lle lentokonehallin rakennuspaikaksi kiinteistöstä 927-401-2-885 Lentokenttäalue\nKäsittely: Keskustelun kuluessa kunnanjohtaja muutti päätösehdotuksensa kuulumaan seuraavasti:\nKunnanhallitus päättää vuokrata BF-Lento Oy:lle lisäaluetta noin 1 050 m², kiinteistöstä 927-401-2-885 Lentokenttäalue, toisen lentokonehallin rakentamista varten.\nUusi perusvuokra on 4 800 €/vuosi. Vuosivuokra sidotaan elinkustannusindeksiin.\nSamalla kunnanhallitus päättää hyväksyä liitteenä olevan maanvuokrasopimuksen lisälehden, jossa sovitaan tarkemmin lisäalueen vuokrauksen ja rakennettavaksi aiotun lentokonehallin aiheuttamista muutoksista 28.8.2019 allekirjoitettuun maanvuokrasopimukseen.\nKunnanhallitus valtuuttaa tällä päätöksellä BF-Lento Oy:n hakemaan jo ennen lisäalueen vuokraoikeuden siirtymistä omalla kustannuksellaan rakennuslupaa lentokonehallin rakentamiseksi.\nMaanvuokrasopimuksen lisälehti tulee allekirjoittaa yhden (1) kuukauden kuluessa tämän päätöksen lainvoimaistumisesta. Mikäli lisälehteä ei ole allekirjoitettu yhden (1) kuukauden kuluttua lainvoimaisesta vuokrauspäätöksestä, vuokrauspäätös raukeaa.\nMaanvuokrasopimuksen lisälehteen voidaan ennen sen allekirjoittamista tehdä muutoksia ja teknisiä korjauksia, jotka eivät heikennä Vihdin kunnan asemaa sopijaosapuolena.\nMaanvuokrasopimuksen lisälehti voidaan allekirjoittaa ennen tämän päätöksen lainvoimaistumista mutta se sitoo Vihdin kuntaa vasta sen jälkeen, kun tämä päätös on saanut lainvoiman.\nSepänpihan asemakaava-alueen korttelin 367 AR-tontin 1 luovutusehtojen muuttaminen\nKäsittely: Keskustelun kuluessa kunnanjohtaja muutti päätösehdotustaan siten, että kauppakirjaluonnoksen kohta ”Mikäli ostaja ei ole maksanut kauppahintaa tai kauppakirjassa mainittuja kiinteistönmuodostuskuluja sekä jätehuollon yhteenliittymän investointikustannuksia kokonaisuudesssaan mahdollisine viivästyskorkoineen 31.12.2020 mennessä kauppa purkautuu” muutetaan muotoon ”Mikäli ostaja ei ole maksanut kauppahintaa tai kauppakirjassa mainittujan kiinteistönmuodostamiskuluja sekä jätehuollon yhteenliittymän investointikustannuksia kokonaisuudessaan mahdollisine viivästyskorkoineen kolmen (3) kuukauden kuluessa kauppakirjan allekirjoittamisesta, kauppa purkautuu.\nYhtymäkokousedustajan ja varaedustajan valinta Uudenmaan päihdehuollon kuntayhtymän yhtymäkokoukseen 4.11.2020\nPäätös: Kunnanhallitus päätti valita Vihdin kunnan edustajaksi Mirja-Liisa Neuvosen ja varaedustajaksi Päivi Lumikummun Uudenmaan päihdehuollon kuntayhtymän yhtymäkokoukseen 4.11.2020.\nKunnanhallituksen ja kunnanvaltuuston kokoukset vuonna 2021\nKäsittely: Keskustelun kuluessa kunnanjohtaja muutti päätösehdotukstaan siten, että asia lähetetään uudelleen valmisteluun.\nPäätös: Kunnanjohtaja antoi kunnanhallitukselle katsauksen HillSide Golfin ja Tervalammen tilanteesta, hyvinvointikeskeskuksen valmistelusta sekä koronapandemiatilanteesta.


Hobby 560 Kmfe De Luxe Aurinkosähköllä 2020 - Matkailuvaunu - Nettikaravaani\nKmfe De Luxe Aurinkosähköllä\nPäivitetty 28.06.2020 Vm./Rek. vuosi 2020 (käyt.ott. 4-2020)\nHobby 560 Kmfe De Luxe Aurinkosähköllä\nMyydään uusi, käyttämätön vaunu johon valmiiksi asennettu tehokas aurinkosähköjärjestelmä. Kovavaha vedetty kauttaaltaan fixaamolla hiljattain. Tehdasasennetut 15 tuuman aluvanteet ja korotettu kantavuus. Vaunun hinta sisältää vähennettävän arvonlisäveron. Ei vaihtoa muuhun kuin mahdollisesti uudehkoon asuntoautoon\nSoita 040 5119041 Jukka Isopahkala\nNettikaravaani ID 1546155


Näin virittäydyt Cup-tunnelmaan – muistatko nämä hetket? « Pääkallo.fi – salibandy\nNäin virittäydyt Cup-tunnelmaan – muistatko nämä hetket?\nPetteri Nykky toimi vuoden 2007 finaalin kommentaattorina. Kuva: Kuvakaappaus videolta\nSalibandyn Suomen Cupin finaalit ratkotaan sunnuntaina Helsingin jäähallissa. Cupin finaaleita on ratkottu miesten puolella 1980-luvun lopulta saakka.\nYlen ELävään arkistoon on kerätty miesten Suomen Cupin finaaleita 2000-luvulta. Mukana ovat vuoden 2003 finaali Josba-Classic, vuoden 2004 finaali SSV-Oilers, vuoden 2005 finaali SSV-Classic, vuoden 2006 finaali Oilers-SSV ja vuoden 2007 finaali Erä-Josba.\nVideoilla vilisee useita legendaarisia suomalaisia salibandykasvoja. Jos haluat virittäytyä kunnolla Cup-tunnelmaan, niin katso mitä Classicin silloinen päävalmentaja Pasi ”Passo” Peltola sanoo vuoden 2003 finaalin jälkeen.\nKuinka pysyi maila Salibandyliigan nykyisen toimitusjohtajan JP Lehtosen kädessä vuonna 2004? Miten sitten sujuu valmentajavelho Petteri Nykyn kommentaattorin rooli vuoden 2007 finaalissa?\nVideoherkkua tarjoillaan tässä osoitteessa.


Itävalta alkoi keskiyöllä rajoittaa rokottamattomien liikkumista – rajoituksia valvotaan pistotarkastuksin, niiden rikkomisesta voi seurata 1 500 euron sakko - Ulkomaat | HS.fi\nItävalta alkoi keskiyöllä rajoittaa rokottamattomien liikkumista – rajoituksia valvotaan pistotarkastuksin, niiden rikkomisesta voi seurata 1 500 euron sakko\nItävallan rajoitustoimien on tarkoitus kestää vähintään kymmenen päivää ja ne koskevat noin kahta miljoonaa ihmistä.\nLaura Halminen HS, Pekka Mykkänen HS\n14.11.2021 16:06 | Päivitetty 15.11.2021 8:06\nItävallassa astuivat tänään aamuyöllä kello 00.00 paikallista aikaa liikkumisrajoitukset, jotka koskevat ihmisiä joilla ei ole täyttä koronarokotussarjaa tai todistusta puolen vuoden aikana sairastetusta covid-19-taudista.\nAsiasta kertoi Itävallan liittokansleri Alexander Schallenberg tiedotustilaisuudessaan sunnuntaina.\n”Tilanne on vakava. Emme ota tätä askelta kevein sydämin, mutta valitettavasti se on välttämätöntä”, Itävallan liittokansleri Schallenberg sanoi lehdistötilaisuudessa sunnuntaina.\nUusien rajoitusten on tarkoitus olla voimassa vähintään kymmenen päivää.\nIhmisiä ei kuitenkaan suljeta kokonaan koteihinsa. Rokottamattomat saavat käydä ruokakaupassa ja lääkärissä. Lisäksi he voivat mennä työpaikoilleen ja kouluun tai rokotuspisteelle ja harrastaa ulkoliikuntaa. Sen sijaan esimerkiksi kampaajalla käyminen on kielletty.\nJokainen on velvollinen esittämään koronatodistuksensa poliisille sitä vaadittaessa. Uusia rajoituksia valvotaan pistotarkastuksin, ja niiden rikkomisesta voi Kurier-lehden mukaan seurata korkeintaan 1 500 euron sakko. Laittoman tapahtuman järjestäneille yrityksille taas voidaan antaa jopa 30 000 euron sakkoja.\nYhden rokotuksen saaneet pääsevät poikkeamaan rajoituksista esittämällä pcr-tyypin koronavirustestin negatiivisen tuloksen.\nRajoitukset koskevat noin kahta miljoonaa itävaltalaista, Kronen Zeitung -lehti kertoo. Alle 12-vuotiaita rajoitukset eivät koske.\nRajoituksia on perusteltu sillä, että Itävallan rokotuskattavuus on viranomaisten mukaan riittämätön samalla kun viruksen tartuntaluvut ovat suuremmat kuin koskaan aiemmin kuluvan vuoden aikana.\nSunnuntaina Itävallassa todettiin edeltävän vuorokauden aikana 11 552 uutta koronavirustartuntaa. Yli 11 700 itävaltalaista on kuollut koronavirustautiin pandemian aikana.\nItävallan noin 8,9 miljoonasta asukkaasta 63,4 prosenttia on saanut täyden rokotuksen koronaa vastaan. Suomessa koko väestöä koskeva vastaava prosenttiosuus on 71,4 prosenttia.\nItävallan pääkaupungissa Wienissä alkavat maanantaina myös 5–11-vuotiaiden koronavirusrokotukset. Euroopan lääkevirasto Ema ei ole vielä antanut suositusta tämän ikäisten rokottamisesta koronavirusta vastaan, mutta EU-maat voivat ryhtyä jakamaan rokotuksia, jos kansanterveydellinen hätätilanne sitä edellyttää.\nAFP:n mukaan 5–11-vuotiaille varattiin ajanvarauksen käynnistyttyä reilut 5 000 rokotusaikaa.\nKoronavirus|Rajoitukset tiukentuvat jälleen ympäri Eurooppaa: toimia kohdistetaan erityisesti rokottamattomiin tartuntalukujen kasvaessa\nUlkomaat 13.11.2021 15:00


Julkaisutalkoissa tehdään erilaisia tuotoksia kuten: historiikkejä, esitteitä, lehtiä, kalentereita jne. Julkaisutalkoot ovat aina täynnä toimintaa alusta loppuun asti.\nUusimmat lehdet näkyvät näköispainoksena sivulta:\n100. Talkoot Kannelmäessä\nTalkoilimme Kannelmäessä Suomen kinesiologiayhdistyksen kanssa videotuotteen lisäksi myös messuesitteen.\nViestintäleiri Vihdissä 6.-14.2011\n94. - 95. Songan Eurooppakerho Itävallassa\nSongan Eurooppakerhon tämän vuotinen matkakohde oli Itävalta. Matkakertomuksen kansien väliin painettiin matkan kohokohdat kuvin ja sanoin.\n28. - 29.3.2011 Keski-Uudenmaan Yhdistysverkoston omissa tiloissa pidettiin julkaisutalkoot. Paikalla useamman eri Kuuma-kuntien yhdistysten toimijoita. Talkoolaisia oli paikalla 15.\n14.2. - 15.2.2011 järjestettiin Oulun seudun omaishoitajat ja läheiset ry:n julkaisutalkoot. Kaksi päivää meni vauhdikkaasti ja lopputuloksena on hieno haitarimallinen esite.\n78. Vantaan Invalidit ry:n lehtitalkoot\nHelmikuun 8. - 9. päivä järjestettiin Vantaan Invalidit ry:n lehtitalkoot. Talkoot pidettiin ry:n tiloissa Vantaan Tikkurilassa. Kiirettä piti ja aikataulukin joutui hieman antamaan periksi, mutta lopulta saatiin kuitenkin valmiiksi hieno lehti.\n77. Oulun Myllyojan asukastupa\nOulussa talkoiltiin Myllyojan asukastuvalle uusi ilme tiedotelehteen.\n71. Talkoilua Kaisaniemessä: Kalenteri 2011\nKolmena perättäisen keskiviikko iltana teimme 15 talkoolaisen voimin Maisemakalenterin vuodelle 2011. Talkoita myös videoitiin Bambuserin välityksellä.\n70. Nettilehti Tehy-talkoissa\nPerjantain koko päivän talkoissa tehtiin pdf-lehti nettiin. Paikalle pääsi vain aktiivinen ydinporukka muutamaa lukuunottamatta, mutta se ei talkoiden tunnelmaa haitannut! Nyt on suunniteltu kaksi kertaa vuodessa ilmestyvä lehti ja ensimmäinen numerokin julkaisuvalmis.\nSongan kylätalolla 30. - 31.10.2010 järjestetyissä talkoissa tuotettiin hieno lehti Songan Eurooppakerhon Ranskan matkasta.\n64. Hymer Clubin lehtitalkoot\nTalkoot järjestettiin 23. - 24.10.2010 Ruovedellä sijaitsevalla leirintäalueella. Talkoissa tehtiin Hymer Clubin jäsenlehti.\nTietoväen talkoissa tehtiin historialehti. Lehti koottiin talkoilla, mutta taitettiin myöhemmin ammattilaisen avulla\n44. Nukketeatterifestivaalin esite\nTurku International Puppetry Connection järjestää syksyllä nukketeatterifestivaalit, johon yksitoista järjestäjää teki Tietotaitotalkoot-luotsien avulla käsiohjelman. Talkoot olivat kaksipäiväiset. Apurahahakemuskiireiden keskellä syntyi tämän näköinen mallipohja elokuussa julkaistavalle esitteelle.\nMaalauskurssi teki hienon 30-sivuisen julkaisun kolmena nelituntisena iltana huhti-toukokuussa. Mukana oli 8 talkoolaista ja kaksi luotsia Maalaustalkoot olivat ensimmäiset, missä pilotoitiin kolmeen osaan jaettua talkootapahtumaa.\nSuomen mielenterveysseuran esite-talkoot\nTeimme Suomen mielenterveysseuran kanssa vapaaehtoistyötä käsittelevän esitteen, joka julkaistaan paperiversiona sekä näköislehtenä seuran omilla internet-sivuilla.\nInnonaiset tekivät uuden esitteen. Tässä on sen ensimmäinen luonnosversio. Luonnoksessa käytetään nimeä Innonaiset, vaikka nimimuutos ei ole vielä virallinen, tosin hallituksen kokouksessa käsitelty.\nHyvan esitetalkoot 19-20.02.2010\nHyvan esitetalkoot pidettiin perjantaista 19.2.10 kello 17-21 ja lauantaina 20.02.10 kello 10-21.30 Eerikinkadulla. Mukana oli 6 talkoolaista paikalla ja yksi etänä. Lisäksi mukana oli 3 kuunteluoppilasta (65-66v) sekä 2 luotsia. Talkoissa tehtiin kolme tuotosta: e-kirje-esite, nuorille valinta"peli" sekä tietotopakettijulkaisu.\n29. Kevättuuttitalkoot 6.2.2010\nViestintäkasvatuksen seura ry:n Kevättuuttitalkoot Eerikinkadulla 6. helmikuuta 2010. Talkoot alkoivat kello 11 ja päättyivät kello 22.15. Paikalla oli 11 talkoolaista ja 3 luotsia. Julkaisu valmistui ajallaan, ehdimme sen jopa frankeeraamaan (350 kpl). Jälleen löytyi hyviä ja huonoja talkootapoja! Huonoja tapoja oli mm. se, että pdf-sivut tulostettiin itsekunkin tikuilta ja niinpä niitä ei löytynyt yhteiseksi tiedostoksi. Vasta nyt\nTaviksen ATK -julkaisu, jonka voit avata alla olevasta linkistä ja tallentaa sen omalle tietokoneellesi.\nSongan kylän Eurooppakerhon julkaisutalkoissa tehtiin matkakertomus syyskuisesta Kroatian matkasta.\n13. Laurean luotsilehti 24.9.2009\nTalkoot elokuun kahtena perättäisenä lauantaina, 15. ja 22. päivä Nummelassa tuottivat esitteen sekä melko valmiit lehden ja viranomaistiedotteen. Yöjalka on nuorisotoimintaa syrjäytymisvaarassa olevien nuorten tukemiseksi ja auttamiseksi kasvamaan oman elämänsä hallitsijoiksi. Suurin osa toiminnasta perustuu vapaaehtoistyöhön.\nOikaraisen, Saarenkylän ja Norvajärven julkaisutalkoot tuottivat ensimmäisen numeron saNO Se -lehdestä. ...ja jatkoa on todennäköisesti luvassa. Kolmen Koplan yhteistyö näytti tiivistyvän, motivaatiota ainakin löytyy, jos lehteen on uskomista.\nTäältä löydät Viestintäkasvatuksen seuran talkoilla tehdyn julkaisun sekä pdf-tiedostona että näköislehtenä. Hyviä lukuhetkiä!\nEnsimmäisissä pilottitalkoissa 2.2.2009 tehtiin julkaisu: Hetkyn historiaa Hetky-lehtien perusteella vuosina 1981-2009.


Pohjolan Picasson värit hehkuvat Turun taidemuseossa - Kulttuuri - Turun Sanomat\nPohjolan Picasson värit hehkuvat Turun taidemuseossa\nReidar Särestöniemen (1925-1981) öly- ja temparamaalaus kankaalle, Ilves, Kirsi ja Keio Eerikäisen säätiön kokoelmasta, kuvattu Rovaniemen taidemuseolla. Lehtikuva/ Arto Liiti\n– Unohdan usein mihin nisäkäslajiin kuulun; en ainakaan ihmistä pidä hauskimpana elukkana maailmassa, kerrotaan Reidar Särestöniemen pohtineen olemistaan.\nAjatus näkyy taiteilijan tuotannossa, jota Turun taidemuseo esittelee kevään ajan. Näyttely Harvoin lempeä tuuli puhaltaa arktisille jängille koostuu 46 työstä. Aiemmin Turussa on nähty vain Särestöniemen (1925–1981) yksittäisiä töitä.\nSelkeää ihmishahmoa useammin Särestöniemi maalasi eläimiä, ilveksiä, pässejä, karhuja ja jopa kaloja – tosin kuivalla maalla. Porot olivat lappilaiselle taiteilijalle taustalla esiintyviä statisteja.\nTaiteilija käytti eläimiä itsensä symbolina, kertoo Rovaniemen taidemuseon johtaja Hilkka Liikkanen.\n– Tärkein oli pässin näköinen taivaanjaara, eräänlainen suojeluseläin, jota Särestöniemi maalasi pientä taukoa lukuun ottamatta koko elämänsä ajan.\n– Riekko edustaa herkkyyttä, ja ilves toisaalta raivokasta voimaa, mutta myös seksuaalisuutta, selittää Mia Haltia Turun taidemuseosta.\nHän on koonnut näyttelyn Rovaniemen taidemuseon hallinnoimasta kokoelmasta, johon kuuluu 194 Särestöniemen teosta. Teokset omistaa Kirsi ja Keio Eerikäisen taidesäätiö.\nPohjolan Picassoksikin kutsutun Särestöniemen ura lähti nousukiitoon heti ensimmäisen yksityisnäyttelyn (1959) jälkeen.\n– Moskovassa opiskellut taiteilija oli yhtä aikaa kommunisti ja kapitalisti. Kun hänen työnsä nousivat 1960-luvulla kulttuurieliitin suosioon, hän osasi hinnoitella ne asianmukaisesti, Haltia sanoo.\nSärestöniemen tunnusmerkiksi muodostuivat voimakkaat värit. Hän erottui aikalaisistaan myös muuten.\n– Informalismi oli jo vallannut Suomenkin taidemaailmaan. Särestöniemi yhdisti abstraktiin myös esittävyyttä.\nNäyttely on esillä 28. huhtikuuta asti.\nMuseon studiossa irakilaissyntyinen Adel Abidin kyseenalaistaa sukupuoleen liittyviä stereotypioita valokuvanäyttelyssään Camel Toe (Kamelinvarvas).\nReidar Särestöniemen (1925-1981) öly- ja temparamaalaus kankaalle, Kansanmusiikilla viritetty omakuva, Kirsi ja Keio Eerikäisen säätiön kokoelmasta, kuvattu Rovaniemen taidemuseolla. Lehtikuva/ Arto Liiti\nReidar Särestöniemen (1925-1981) ölymaalaus kankaalle Iltapakkanen ja kuunsirppi Kirsi ja Keio Eerikäisen säätiön kokoelmasta, kuvattu Rovaniemen taidemuseolla. Lehtikuva/ Arto Liiti\nReidar Särestöniemen (1925-1981) ölymaalaus kankaalle, Jumala, jota en koskaan tavannut - Minä ja Hemingway, Kirsi ja Keio Eerikäisen säätiön kokoelmasta, kuvattu Rovaniemen taidemuseolla. Lehtikuva/ Arto Liiti


Maaseudulle ohjatulla rahoituksella on merkittävät vaikutukset - haloomaaseutu.fi\nMaaseudulle ohjatulla rahoituksella on merkittävät vaikutukset\n16.12.2019 kirjoittaja Vieraskynä\nTuoreessa Manner-Suomen maaseudun kehittämisohjelmien aluetalous- ja työllisyysvaikutukset -tutkimuksessa tarkasteltiin maaseudun asumista, työtä ja yrittäjyyttä sekä arvioitiin syntyneitä alue-, talous- ja työllisyysvaikutuksia.Usein maaseudun toimijoille rahoitusta tarjotaan ainoastaan maaseuturahastosta (Euroopan maaseudun kehittämisen maatalousrahastosta). Rahoitus myönnetään Manner-Suomen maaseudun kehittämisohjelman kautta.\n”Tuetut yritykset osana laajempaa verkostoa kertaannuttavat yritysrahoituksen vaikutukset aluetaloudessa. Tulokset ovat eurooppalaisittain omaa luokkaansa.”\nKuva: Anssi Ketonen, haloomaaseutu.fi\nLaadukkaita kotimaisia vihanneksia ympärivuotisesti\nHaloo maaseudun vinkit Instagramin käyttöön – katso tallenne tai lue artikkeli!\nEkoSparraamosta apua kestävän kehityksen tekoihin!\nKaikki irti maaseuturahastosta! Verkkokoulutus Varsinais-Suomen vaikuttajille 9.2.2022


Yhdistyneet arabiemiirikunnat kielsi lapsiohjastajien käytön vuonna 2002. Laki astui kuitenkin varsinaisesti voimaan vasta vuonna 2005. Lain myötä työttömäksi jääneitä lapsiohjastajia palautettiin kotimaihinsa. Myös Saudi-Arabia ja Qatar kielsivät lapsiohjastajien käytön vuonna 2005.Kotimaihinsa palautettujen lasten kertomukset ohjastajavuosistaan ovat lohduttomia. Lapset kertovat eläneensä jatkuvassa pelossa ja saaneensa rangaistukseksi sähköshokkeja ja lyöntejä.\nMonet koteihinsa palanneista lapsista olivat aliravittuja ja kärsivät psyykkisistä ongelmista. Lapsiohjastajan tuli olla mahdollisimman kevyt, jotta kamelin selässä kilpailussa istuva ohjastaja ei veisi kamelin juoksuvoimia. Lapset ovat kertoneet, että heille annettiin hyvin vähän tai ei lainkaan ruokaa etenkin ennen kilpailuja.Kotiin palanneiden lasten osa ei ole helppo. Monet lapsiohjastajiksi myydyistä tai kidnapatuista ja salakuljetetuista lapsista olivat kotoa lähtiessään kaksi- tai kolmevuotiaita. Valtaosa lapsiohjastajista oli kotoisin Pakistanista, Intiasta, Bangladeshista, Sudanista ja Mauritaniasta. Kotiin palattuaan heillä ei ollut mitään muistikuvia lapsuudenkodistaan eikä vanhemmistaan.Lapset ovat kertoneet asuneensa kamelifarmeilla vankilamaisissa olosuhteissa. Yhdellä farmilla on saattanut työskennellä kymmeniä tai jopa sata lasta.Lapsille sattui harjoituksissa ja kilpailuissa usein onnettomuuksia. Ihmisoikeusjärjestöjen ja lasten kertomusten mukaan onnettomuuksista ei välitetty ja eikä loukkaantuneita lapsia hoidettu kunnolla.Loukkaantunut kameli sai aina hoitoa ennen loukkaantunutta lasta, koska kilpakamelit olivat monin verroin lapsiohjastajia kalliimpia.Lapsien työpäivät saattoivat olla jopa 18-tuntisia.\nVielä kymmenen vuotta sitten pakistanilainen ihmisoikeusaktivisti Ansar Burney arvioi pelkästään Yhdistyneissä arabiemiraateissa olevan ainakin 5000 sekä Pohjois-Afrikan ja Lähi-idän maissa yhteensä noin 40 000 lapsiohjastajaa. Kilpakameleita koulutetaan karulla tavalla - suomalaislääkärillä uudet metodit 2.8.2014


Referenssit | Evelia Tutustu Evelian asiakaskokemuksiin | Evelia.fi\n‘’Toiminnan kasvaessa erinäiset ongelmat nostivat päänsä esiin, kun esimerkiksi töiden määrä alkoi kasvamaan, eikä näiden hallintaan löytynyt meiltä vielä tällöin tarpeeksi hyvää työkalua.’’ Evelian myötä Lämpöjokerilla on saatu sähköistettyä ja keskitettyä kaikki töihin liittyvä tieto, dokumentointi ja kirjaukset yhteen paikkaan, joka on ollut suurena apuna niin laskutuksen kuin myös kokonaisuuden hallinnassa. ‘’Eveliasta löytyy kaikki tarvittava yrityksen pyörittämiseen. Ohjelmiston helppokäyttöisyys ja monipuoliset alakohtaiset ominaisuudet helpottavat tekemistä monessa eri työvaiheessa, jolla on suuri vaikutus kokonaisuuteen. Meillä ei tehdä yhtään työtä Evelian ulkopuolella eli kaikki tieto on nykyään keskitetty yhteen ohjelmistoon.’’\nKevyt laskeutuminen yrittäjyyteen Evelian avulla\nVuonna 2021 perustettu LVI-Huolto Marjamaa Oy on isän ja pojan pyörittämä perheyritys. Vaikka molemmilta yrittäjiltä löytyykin useamman vuoden kokemus talotekniikka-alalta, on itse yrittäjyys tuonut mukanaan paljon uutta, jonka opettelussa Evelia on ollut suurena tukena. ‘’Tiivistettynä, Evelia on mielestäni joka euron arvoinen ohjelma, joka on tehnyt yritystoiminnan aloittamisesta helpompaa. Vaikka kokemusta itse laskuttamisesta ja vastaavista asioista ei meiltä aiemmin löytynyt, on se ollut todella helppoa Evelialla. Evelian avulla laskeutuminen yrittäjyyteen on ollut kevyt.’’\nOhjelmiston vaihtoon ei aina tarvitse olla syynä maailmaa mullistavat ongelmat, vaan välillä vaihtamalla voidaan saavuttaa useita pienempiä parannuksia, joilla loppujen lopuksi saadaan kuitenkin suuri vaikutus liiketoiminnan pyörittämiseen. ‘’Kyllä ne pienemmätkin erot ja muutokset voivat tehdä suurenkin merkityksen kokonaisuuteen. Vaikka aiemmin laskutuksessa hyödynsimmekin jo monia sitä helpottavia tekijöitä, kuten esimerkiksi toimittajien hinnastoja ja ostolaskujen edelleenlaskutusta, on laskutukseen kulunut aika siltikin lyhentynyt Evelian myötä. Kyllä se oli hyvä päätös päivittää ohjelmisto uuteen.’’ – Jani Syväjärvi Lue, minkälaisilla muutoksilla\nYrittäjälle, Simo Willströmille, oli päivänselvä asia, että hän haluaa alusta alkaen kunnolliset työkalut työnhallintaan ja laskutukseen. ’’Olin huomannut joiltakin kollegoiltani ajatustavan, että toiminnan ollessa vielä pienempää, myös laskuttaminen ja työnhallinta hoituu paperi ja kynä – menetelmällä. Itse en halunnut lähteä siihen edes yrittäjyyden alkutaipaleella.” Evelian käyttö on vahvistanut entisestään Willströmin ajatusta siitä, että oli fiksua ottaa kunnon alakohtainen ohjelmisto käyttöön heti yrityksen alusta alkaen. “Nyt kun oman yrityksen toiminta on kasvanut ja vauhti kiihtynyt, uuden ohjelmiston opettelu olisi varmasti haastavampaa.’’\nVaikka Suur-Helsingin Sähköllä oli jo ennen Eveliaa sähköinen ohjelmisto käytössään, Evelian myötä yrityksen toimintatapoja on saatu suoraviivaistettua entisestään. ’’Evelialla laskutus toimii nopeasti, helposti ja selkeästi. Kirjaukset hoidetaan niin sovelluksella kuin selaimessa ja kaikki on koko ajan ajantasalla. Evelian ostolaskujen hallinta ja edelleenlaskutus on myös todella näppärä, mikä helpottaa laskuttamista, kun ostot siirtyy oikeilla hinnoilla automaattisesti oikeiden töiden taakse.’’\nEvelian myötä kulkee toimisto nykyään yrittäjien ja asentajien mukana paikkaan kuin paikkaan, jonka ansiosta yrityksen sisäinen tiedonkulku on reaaliaikaistunut ja nopeutunut. ‘’Kyllähän se helpottaa, kun enää ei ole riippuvainen siitä toimiston tietokoneesta. Asiat saadaan hoidettua saman tien pois alta, olinpa minä tai asentajat missä tahansa. Riittää, kun on puhelin mukana ja hommat hoituu.’’\n’’Tiesin tarpeen laajemmalle ohjelmistolle tulevan ennemmin tai myöhemmin, niin koin olevan järkevämpää lähteä heti opettelemaan ja käyttämään laajempaa ohjelmistoa ennakoivasti. Tiedostin, ettei kunnollisen laskutusohjelman käyttöönotto ja opettelu muutu ainakaan helpommaksi siinä vaiheessa, kun aikaa on vähemmän. Kyllä minä kerrankin itseäni nyt taputan selkään, että olen ollut kaukaa viisas ja hankkinut sen kunnollisen laskutusohjelman jo hyvissä ajoin.”\nHelpotusta toimistotöiden kuormitukseen\nLiiketoiminnan kasvaessa alettiin yrityksessä kaipaamaan joustavampaa ohjelmistoratkaisua, tavoitteena toimistotöiden kuormituksen helpottaminen. ‘’Liiketoimintaa kehitetään koko ajan ja pyritään keskittymään niihin asioihin, joilla tästä toiminnasta saadaan entistä kannattavampaa samoilla työtunneilla. Evelian tuoma muutos työaika- ja tarvikekirjauksiin on tehostanut laskutusprosessia todella paljon.”\nLue asiakastarinasta, minkälainen apu Eveliasta on yrityksen toimintaan saatu.\nKoska aiemmasta ohjelmistosta puuttui täysin laskutukseen tarvittavat tuotetiedot, kului näiden tietojen etsimiseen turhan paljon yrittäjän aikaa. Evelian alakohtaisiin ominaisuuksiin kuuluu luonnollisesti tukkureiden ajantasaiset tuoterekisterit, sekä yrityksien omien alennustaulukoiden tuontimahdollisuus, jolla mahdollistetaan OVH-hintojen lisäksi myös ostohintojen näkyvyys suoraan Eveliassa. ‘’Kyllähän nuo hinnastot helpottavat ja nopeuttavat tekemistä paljon. Aiemmin laskutukseen meni varmaan tuplaten aikaa, kuin mitä nykyään.’’\nToiminnan kasvu sai vaihtamaan tehokkaampaan ohjelmistoon\n‘’Toiminimellä toimiessani tein laskutusta ohjelmalla, jonka kanssa jokaisen laskun teko oli ihan älyttömän suuri ja tuskallinen prosessi. Osakeyhtiö Mahiz Oy:tä perustettaessa olinkin tehnyt päätöksen, etten ryhtyisi tekemään töitä tällä uudella yrityksellä ennen kuin uusi parempi laskutusohjelma olisi löytynyt. Vanhalla ohjelmistolla pienemmän laskun tekemiseen meni noin 15-20 minuuttia, kun taas suurempaan laskuun saattoi hyvinkin upota se 2-3 tuntia. Evelialla suuremmatkin laskut saa hoidettua alle kymmenessä minuutissa. ’’\nAlun perin laskutuksen näkökulmasta yksinkertaisempaan ja hyvin erilaiseen toimintaan hankittu laskutusohjelma alkoi muodostaa yrityksessä ongelmia toiminnan laajentuessa. Ohjelmiston vaihto oli suuri muutos koko yritykselle, kun asentajien kirjauksiin käytetyt paperilaput vaihtuivat mobiilikirjauksiin. ‘’Nykyään laskutukseen kuluu vain 10 % siitä ajasta, mitä aiemmin kului.’’\nYrityksen toiminnan kasvaessa, suurenee myös laskutuksessa käytetyn ohjelmiston valinnan merkitys. ‘’Minua on helpottanut todella paljon se, että olen pystynyt Eveliaan vaihdon myötä lyömään enemmän kuormaa sinne työntekijöille näiden kirjauksien suhteen. Nykyään asentajat tekevät kirjaukset itse suoraan Eveliaan. Minun tarvitsee enää vain tarkistaa ne ja lähettää laskut. Se on helpottanut työtäni ihan hirveästi.’’\nVuonna 2008 ei, tällöin uusi yrittäjä, Rami osannut ajatellakaan, minkälaisia työkaluja laskutuksen tueksi voisi saada. Vuosien varrella yrityksessä on kokeiltu, niin ilmaisia yleisohjelmistoja, kuin talotekniikka-alalle suunnatua vaihtoehtoa. Kuitenkin vasta 11 yrittäjävuoden jälkeen löytyi se oikea.\n’’Ero on kuin yöllä ja päivällä. Laskutus on nopeutunut ja helpottunut huomattavasti pääosin Evelian helppokäyttöisyyden ja nykyaikaisuuden takia.’’\nRiihikosken Sähkön, siirryttyä Eveliaan, sähköistyi yrityksen taloushallinto kertaheitolla laskutuksesta kirjanpitoon. “Laskutukseen kuluu nykyään selkeästi vähemmän työtunteja. Mikäli jokin asia on liian vaikeaa ja työlästä, tulee siitä helposti vastenmielistä puuhaa. Onneksi tällaista ei enää tarvitse miettiä, kun laskutuksesta on tullut Evelian myötä helpompaa ja jopa ihan mukavaa puuhaa.’’ Lue, miten tämä on helpottanut yrittäjän työtaakkaa.\nKun ruutuvihko vaihtuu puhelimeen\nYrityksen toimitavat työ- ja tarvikekirjauksien suhteen tekivät täyskäännöksen Eveliaan vaihdon myötä. ‘’No onhan asiat muuttuneet paljon Evelian käyttöönoton myötä aivan kirjauksista lähtien, jotka nykyään pystyy tekemään puhelimella suoraan työmaalla. Aiemmin kirjattiin tarvikkeet ja tunnit ihan vaan ruutuvihkoon ja eihän niistä oikein aina saanut edes selvää, että mikä oli mikäkin. Kyllähän niitä lappusia aina välillä myös hukkui matkan varrella ja varmasti on asioita jäänyt laskuttamatta.’’\nEvelialla laskut lähtevät nopeammin kuin koskaan aiemmin\nYrityksen laskutusprosessi teki täyskäännöksen ohjelmiston vaihdon myötä, kun tekeminen helpottui ja vaihdon tuoma motivaatio kehittää yrityksen toimintoja iski molempiin yrittäjiin. ‘’Suurin muutos, mikä meillä on tapahtunut nyt Evelian kanssa on se, että laskut lähtee ajallaan ja työt on listattuna ja helposti nähtävissä koko ajan. Se on ihan selkeä taloudellinen etu. Monesti lasku on lähtenyt asiakkaalle jo ennen kuin on itse edes hävinnyt tontilta.’’\nSähköistämisellä vauhtia ja helppoutta laskutukseen\nVirtaWorks Oy:n toiminta on tehostunut huomattavasti Evelian käyttöönoton myötä. Suurimmat hyödyt näkyvät etenkin laskutuksen ja ostoreskontran hallinnassa, jota toimintojen sähköistäminen ja automatisointi ovat helpottaneet ja vauhdittaneet. ‘’Evelia on helppo tapa saada paperiasiat kerralla kuntoon. Mobiilikirjauksien ansiosta tarvikkeet ja tunnit saadaan nykyään suoraan laskuriveiksi, eikä tuplakirjauksia tarvita.”\nLiikkuva työ vaatii nykyaikaiset työkalut\n‘’Jos sulla on tabletti autossa mukana, voi Evelialla tehdä laskun vaikka heti siinä liikkeellä ollessa. Kyllähän se helpottaa tekemistä, kun on tällainen mahdollisuus. Tämän lisäksi myös Evelian työkirjaukset ovat niin hyvin ja selkeästi siellä ohjelmistossa, että myös meidän asentajat ovat tykästyneet ja kehuneet sen käyttöä. Tämä tottakai alentaa kynnystä käyttää sitä ohjelmistoa ja näin ollen asiat saadaan hoidettua paljon reaaliaikaisemmin ja helpommin.’’\nUudesta ohjelmistosta tukea toiminnan kehittämiseen\nYrityksille on tärkeää aina aika ajoin tarkastella omia toimitapojaan, jotta kehityksestä ei jäädä jälkeen. Mikäli jokin ei toimi, löytyy siihen yleensä aina jokin fiksumpi tapa, mikäli jaksaa sen vain etsiä. Uudet työkalut, kuten esimerkiksi uusi toiminnanohjausohjelmisto, antavat oivan tilaisuuden tarkastella, missä kunnossa yrityksen toimitavat ja prosessit tällä hetkellä ovat ja olisiko niissä kenties jotain parannettavaa. Eveliaan vaihto antoi myös Mismolle oivan mahdollisuuden käydä läpi silloiset toimitapansa ja niiden kannattavuuden.\nYrittäjät, Lauri Knuutila ja Mikko Nieminen, päättivät hankkia kunnollisen ohjelmiston jo heti alusta alkaen, sillä näin asiat saatiin hoidettua tehokkaasti alusta saakka. ‘’Halusimme jo heti alusta alkaen käyttöömme mahdollisimman kokonaisvaltaisen ohjelman, jotta asiat pystyttäisiin keskittämään yhteen paikkaan. Tämä tekee asioiden hallinnoimisesta helpompaa ja onhan se myös kustannustehokkaampaa käyttää yhtä ohjelmistoa useamman sijasta.”\nJani lähti vaihtamaan ohjelmistoa, sillä aiempi ohjelmisto oli ominaisuuksiin ja sen toiminnallisuuteen verrattuna turhan kallis. Uutta ohjelmistoa etsittäessä mentiin ensin hinta edellä, mutta melko nopeasti tuli mukaan myös muita tärkeämpiä kriteereitä. Lopulta yritys päätyikin vaihtamaan ominaisuuksiltaan laajempaan ja helppokäyttöisempään ohjelmistoon, Eveliaan, jonka myötä laskutukseen on tullut selkeää ajallista helpotusta, ohjelmiston helppokäyttöisyyden, selainpohjaisuuden ja verkkolaskutuksen kautta.\nYritystoiminnan kehittäminen vaatii nykyaikaiset työkalut\nEvelian automatisoidut toiminnot ja helppo käyttöjärjestelmä tukevat yrityksen tehokasta toimintaa. Yrittäjän mukaan, ei hänen enää tarvitse olla yhtä naimisissa toimistotöiden kanssa kuin aiemmin, sillä asiat hoituvat nyt helpommin ja nopeammin. ”Kaikki ylimääräinen edestakas jumppaaminen ohjelmistossa on turhaa ajan haaskaamista, koska aika on rahaa. Välillä tuntuu kuin olisi työn kanssa naimisissa niin kyllä se kaikki ajallinen säätö, jonka voi vaan saada, on enemmän kuin tervetullutta.’’\nPetrillä ei ollut ennen Eveliaa aiempaa kokemusta alakohtaisesta ohjelmistosta, sillä yrityksen käytössä oli ollut vain yleisohjelmistoja. Viimeisimmän ohjelmiston kohdalla Petri totesi, ettei kyseisen ohjelmiston ominaisuudet palvelleet yrityksen tarpeita tavalla, jota olisi kaivattu, josta vaihtoprosessi alkoikin. ’’Eihän siinä ole mitään järkeä, että tehdään yksi pieni asennushomma, josta seuraa hirveä duuni kirjata kaikki tapahtumat, kun se ohjelmisto ei tue sitä tarvitulla tavalla. Evelian alakohtaiset ominaisuudet ovat ihan mielettömän hyviä.’’\nEvelian tuomat uudet ominaisuudet ovat helpottaneet ja tehostaneet yrityksen arkea – niin työmaalla kuin toimistolla. ’’Evelian vahvuuksia on sen käyttöönoton ja toimintojen kuten esimerkiksi laskutuksen helppous ja nopeus, tuen hyvä ja toimiva saatavuus, sekä selainpohjaisuus, joka mahdollistaa Evelian käytön kaikilla eri laitteilla. Kun kaikki tarvittava, esimerkiksi sähköiset pöytäkirjat löytyy ohjelmistosta ja mikä tärkeintä, ne ovat helpot käyttää, niin kyllähän se myös motivoi ja auttaa niiden käyttöönotossa ja käytössä.’’\nAjallista säästöä ja mielekkyyttä tekemiseen\n‘’Toimistolla istuminen on vähentynyt Evelian käyttöönoton myötä, kun pystyy tekemään enemmän jo siellä kentällä. Aikaisempaan verrattuna aikaa säästyy, kun ne muutaman tunnin toimistohommat eivät jää roikkumaan sinne loppuviikolle, kun niitä saa hoidettua saman tien pitkin päivää. Evelian kanssa se lasku lähtee helpommin tänään eikä silloin perjantaina työviikon jälkeen.’’\nEveliaan siirtymisen ansiosta yritys on saanut käyttöönsä rutkasti uusia työkaluja, jotka nyt helpottavat niin yrittäjän kuin asentajien arkea. ’’Eveliasta olen saanut todella paljon sellaisia ominaisuuksia, joilla pystyn helpottamaan omaa tekemistä. Vaikka ohjelmistoon tuli hieman lisää hintaa verrattuna aiempaan, ei niitä voi edes verrata keskenään, kun ottaa huomioon kuinka paljon enemmän tällä hinnalla on saanut meidän arkea helpottavia ominaisuuksia.’’\nEveliaan vaihto muutti suuresti myös yrityksen myynti- ja ostolaskujen sekä reskontran hallintaa. Aiemmin yrityksellä ei ollut käytössään verkkolaskutusta. ‘’Muutamia verkkolaskuja oli aiemminkin vastaanottajan puolesta lähetettävä, mutta tämän hoiti yleensä kirjanpitäjämme. Laskutuksen sähköistäminen olikin yksi niistä asioista, joita halusin alkaa kehittämään.’’\nEvelian nykyaikaisuus lisännyt toiminnan tehokkuutta Pro Kelpo Oy on vuoden 2019 helmikuussa toimintansa aloittanut talotekniikka- ja rakennusalan yritys, jonka toiminta sijoittuu PK-seudulle sekä Jyväskylän alueelle. Yrityksen takana ovat Joni Varonen,\nEvelialla ajankäyttö tehostuu\nYritykselle oli tärkeää löytää ohjelmisto, joka oikeasti helpottaa niissä toimistotöissä ja säästää yrittäjien aikaa. Evelia on varmistanut tehokkaan laskutuksen, jonka ansiosta aikaa säästyy eikä toimistopenkkiä tarvitse kuluttaa enempää kuin on tarve.


Camilla Cedercreutzin ja Noora Ruskolan luokassa purjehditaan kiikkerällä veneellä – ”Olympialaisissa nähdään varmasti kaatumisia” | Urheilu | HS\nOlympiapurjehduksen ensikertalaiset Camilla Cedercreutz ja Noora Ruskola tuntevat toistensa hyvät ja huonot puolet.\nPäivitetty: 10.8.2016 8:18\nNoora Ruskola (oik.) on kippari ja ohjaa venettä. Camilla Cedercreutz on purjeita säätävä gasti.\nPurjehdusluokat Riossa ja suomalaiset\nRS:X, naiset: 8.–14.8., Tuuli Petäjä-Siren. Laser standard: 8.–15.8., Kaarle Tapper. Laser radial: 8.–15.8., Tuula Tenkanen. Finnjolla: 9.–16.8., Tapio Nirkko. 470, miehet: 10.–17.8., Joonas ja Niklas Lindgren. 49er FX, naiset: 12.–18.8., Camilla Cedercreutz ja Noora Ruskola.\nRio de JaneiroCamilla Cedercreutz, 23, ja Noora Ruskola, 21, viettävät jo kuudetta vuottaan samassa veneessä. Siinä ajassa oppii väkisin tuntemaan toisen hyvät ja huonot puolet. Purjehduksen tiukassa kilpailutilanteessa yhteistyön pitää olla saumatonta.”Välillä tulee kinaa, tehtiinkö oikeita päätöksiä. Aina on saatu asiat sovittua”, Cedercreutz sanoo.”Joskus on nähty tiimejä, joissa toinen jättää kaverin valmentajan veneeseen ja lähtee itse purjehtimaan. Me emme ole päässeet siihen pisteeseen”, Ruskola jatkaa vierestä.Molemmat ovat olleet vesillä pienestä pitäen ja oppineet lajia purjehduskoulussa.Muut suomalaiset nostivat purjeensa alkuviikosta, mutta Cedercreutzin ja Ruskolan luokka 49er FX alkaa vasta perjantaina. Luokan mitalipurjehdukset käydään ensi viikon torstaina.\nMiten tv-katsoja erottaa teidät veneestä? Kumpi on kumpi?”Kun katsoo keulasta, ensin olen minä, sitten Noora ja sitten peräsin”, Cedercreutz nauraa.Ruskola on veneen kippari. Hän ohjaa ja päättää. Cedercreutz on gasti ja säätää purjeita. ”Milla vetää ylös kolmannen purjeen, kun mennään myötätuuliosuudella. Millalla on fyysinen puoli ja minulla taktinen”, Ruskola selventää.49er FX on uusi luokka olympiapurjehduksissa. Se valittiin olympialuokaksi Lontoon kisojen jälkeen neljä vuotta sitten syksyllä.”Sen takia melkein kuka tahansa voi voittaa lähtöjä, kun vene on yhtä tuttu tai uusi kaikille”, Ruskola sanoo.Riossa mukana on 20 venekuntaa. Ykkössuosikkina ovat brasilialaiset, jotka seilaavat kotivesillään. Suomalaisten tavoitteena on pistesija.”Joka lähtöä lähdetään voittamaan. Se on lähtökohta”, Cedercreutz sanoo.49er FX on nopea ja teknisesti vaikea lähes viisimetrinen vene. Se on kiikkerä ja kaatuu helposti. Cedercreutz ja Ruskola ovat kaatuneet monta kertaa.”Olympialaisissa nähdään varmasti kaatumisia. Se kuuluu luokkaan, kun tuulee kovaa. Kaikki kaatuvat kerran, ja se, joka on nopeiten pystyssä, pääsee ensimmäisenä maaliin”, Ruskola sanoo.Turhia kaatumisia kannattaa välttää. Guanabaran lahden vedet eivät ole maailman puhtaimpia.”Aika paljon on roskaa vedessä, mutta se on pientä ja määrä vaihtelee. Pahinta on jokin iso esine, joka voi rikkoa veneen. Muovipussit ärsyttävät ja hidastavat”, Cedercreutz sanoo.Legendaarisin muovipussikohtaus sattui Sari Multalalle Ateenan olympialaisissa vuonna 2004. Multala otti kaksi erinomaista lähtöä, mutta peräsimeen tarttunut muovipussi pudotti hänet mitaleilta.”On mahdollista, että niin tapahtuu”, Ruskola miettii.Olympialaiset ovat ensikertalaisille iso seikkailu myös maalla. Urheilijoiden kisakylässä riittää nähtävää. Avajaisissa Cedercreutz ja Ruskola olivat tennispelaaja Rafael Nadalin vieressä.”Tennishuippujen harjoituksia seurasi kännyköineen ainakin sata muun lajin urheilijaa. Kisakylässä huomaa, että iso tähti tulee, kun muut juoksevat hänen perässään”, Ruskola sanoo.Kenet te haluatte vielä nähdä?” Usain Bolt olisi kiva nähdä. Hän oli kuulemma käynyt kisakylässä.”\n49er FX on nopea ja teknisesti vaikea vene. Se on kiikkerä ja kaatuu helposti.\nRio de JaneiroCamilla Cedercreutz, 23, ja Noora Ruskola, 21, viettävät jo kuudetta vuottaan samassa veneessä. Siinä ajassa oppii väkisin tuntemaan toisen hyvät ja huonot puolet. Purjehduksen tiukassa kilpailutilanteessa yhteistyön pitää olla saumatonta.”Välillä tulee kinaa, tehtiinkö oikeita päätöksiä. Aina on saatu asiat sovittua”, Cedercreutz sanoo.”Joskus on nähty tiimejä, joissa toinen jättää kaverin valmentajan veneeseen ja lähtee itse purjehtimaan. Me emme ole päässeet siihen pisteeseen”, Ruskola jatkaa vierestä.Molemmat ovat olleet vesillä pienestä pitäen ja oppineet lajia purjehduskoulussa.Muut suomalaiset nostivat purjeensa alkuviikosta, mutta Cedercreutzin ja Ruskolan luokka 49er FX alkaa vasta perjantaina. Luokan mitalipurjehdukset käydään ensi viikon torstaina.Miten tv-katsoja erottaa teidät veneestä? Kumpi on kumpi?”Kun katsoo keulasta, ensin olen minä, sitten Noora ja sitten peräsin”, Cedercreutz nauraa.Ruskola on veneen kippari. Hän ohjaa ja päättää. Cedercreutz on gasti ja säätää purjeita. ”Milla vetää ylös kolmannen purjeen, kun mennään myötätuuliosuudella. Millalla on fyysinen puoli ja minulla taktinen”, Ruskola selventää.49er FX on uusi luokka olympiapurjehduksissa. Se valittiin olympialuokaksi Lontoon kisojen jälkeen neljä vuotta sitten syksyllä.”Sen takia melkein kuka tahansa voi voittaa lähtöjä, kun vene on yhtä tuttu tai uusi kaikille”, Ruskola sanoo.Riossa mukana on 20 venekuntaa. Ykkössuosikkina ovat brasilialaiset, jotka seilaavat kotivesillään. Suomalaisten tavoitteena on pistesija.”Joka lähtöä lähdetään voittamaan. Se on lähtökohta”, Cedercreutz sanoo.49er FX on nopea ja teknisesti vaikea lähes viisimetrinen vene. Se on kiikkerä ja kaatuu helposti. Cedercreutz ja Ruskola ovat kaatuneet monta kertaa.”Olympialaisissa nähdään varmasti kaatumisia. Se kuuluu luokkaan, kun tuulee kovaa. Kaikki kaatuvat kerran, ja se, joka on nopeiten pystyssä, pääsee ensimmäisenä maaliin”, Ruskola sanoo.Turhia kaatumisia kannattaa välttää. Guanabaran lahden vedet eivät ole maailman puhtaimpia.”Aika paljon on roskaa vedessä, mutta se on pientä ja määrä vaihtelee. Pahinta on jokin iso esine, joka voi rikkoa veneen. Muovipussit ärsyttävät ja hidastavat”, Cedercreutz sanoo.Legendaarisin muovipussikohtaus sattui Sari Multalalle Ateenan olympialaisissa vuonna 2004. Multala otti kaksi erinomaista lähtöä, mutta peräsimeen tarttunut muovipussi pudotti hänet mitaleilta.”On mahdollista, että niin tapahtuu”, Ruskola miettii.Olympialaiset ovat ensikertalaisille iso seikkailu myös maalla. Urheilijoiden kisakylässä riittää nähtävää. Avajaisissa Cedercreutz ja Ruskola olivat tennispelaaja Rafael Nadalin vieressä.”Tennishuippujen harjoituksia seurasi kännyköineen ainakin sata muun lajin urheilijaa. Kisakylässä huomaa, että iso tähti tulee, kun muut juoksevat hänen perässään”, Ruskola sanoo.Kenet te haluatte vielä nähdä?”Usain Bolt olisi kiva nähdä. Hän oli kuulemma käynyt kisakylässä.”